«Harremana dut gehienik maite; hori da ene lan tresna»

Beñat Hargindegi. Donapaleuko drogeriazaina

Beñat Hargindegiren (Donapaleu, 1962) drogeria laminen harpearen parekoa da: nehork ez daki xuxen zer baden, baina behar duen altxor hori atzemanen du. Apaltasunez bada ere, sekulako presentzia du: karrika nagusiko espaloia saskiz apaindua bada, orok dakite drogeria zabalik dela. Nornahik bere doikoa atzemanen du, baita solasa ere.

Ainize Madariaga

GEXI URMENETA-DE MADARIAGA

Sortu zenetik, zer aldatu da?

Aita-amek, 1947an abiatu zutelarik, xeheka saltzen zituzten produktu guziak, trementina esentzia, petrolioa… Ez zen paketatzerik orain bezala. Aita tindularia genuenez, berak zuen berea fabrikatzen: xuri xehatua opakutasunaren lortzeko, liho olioa estekatzailea dena, hauts koloragarriak eta gai kimikoak: azido kloridrikoa, amoniakoa… Oro ontziz aldatu eta botiletan sartzen zuen.

Kimikari baten lana!

Ontziz aldatzea zen lan gaitzena, produktuen maneiua. 1947an, jendeak ez zekien oso ongi zer zen drogeria batean saltzen… Orain bezala, funtsean! Gainera, gero eta gutiago garenez, jendeak galdetzen dio bere buruari zer deabru saltzen dugun barnean! Lanbidea aldatu da tinduen fabrikazio industriala agertu denez geroztik; dena prestik, produktu kimikoak botiletan sarturik…

Eta zer deabru duzu saltzen?

Drogeriazainaren lana da mantentze ekoizpenez gain gauza andana ere ukaitea, kandelak adibidez. Definizio administratiboaren arabera, mantentze produktuak, tindu eta bernizak xehean saltzen ditu. Praktikan, ordea, sailak gehitzen dizkiogu: saskigintza, tela ziratu, tapizak, kuxinak, lurrinak, argazkiei laukiak ere egiten hasia naiz… Gure lanaren parte ere bada sukaldeko tresnen eskaintzea. Kinkail saltegiak, berriz —jende frankok biak nahasten baititu—, erremintak biltzen ditu, nik ez bezala: iltzeak, buloiak…

Lehiari nola egiten diozu buru?

Aita-amek ezagutu zituzten 70eko urteetako hipermerkatuak, Lurberri kooperatiba eta xintxuketa denda handien etorrera, Baionan hasi baina Donapaleuraino heldu zirelarik. Hala, merkatu partea ttipitu da, bistan dena.

Zerk zaitu Hargindegi egiten?

Kalitate eta aholkularitza bila jiten da jendea. Xantza dugu bezero fidelak ukaitea; aholkularitza eta harreman lan handia da. Herri ttipietan, horri esker salbatzen gara. Prezioen aldetik, erosten ongi jakinez gero prezio onak kausi daitezke; barne eta kanporako tinduak eta ezkoa, adibidez, etxe frankotan baita oraino zurezko taularik. Denda handiek ezin eman dutena: kontseilua.

Tokikoa hobesten duzu?

Ene ofizioan zaila da, baina ahal dudan guzietan egiten dut. Tinduak adibidez, Urnietan ekoiztuak dira; biziki kalitate handikoak dira, eta prezio onekoak.

Freskorik ez, baina sasoikoak.

Bai, adibidez, «Urzotegietako berdea» tindua, ihizirako… Preseski, sasoikoa ere bada tomate kontserbatzeko azido salizilikoa, hartzi ez dadin botiletan. Usu, xerka jiten direnek eskatzen didate «tomateentzako pozoia, otoi»; aldiz, sagu eta arratoiak hiltzekoari «erremedioa, otoi»!

Kimikak ez du beti kutsatzen…

Saltokian gai kimiko franko denez, entseatzen naiz hutsen ordaintzen produktu ez-kutsatzaileak proposatuz; Marseillako xaboia, sodio hidrogenokarbonatoa, buztina, xaboi beltza… Etxeko mantentze lan guziak horiekin egin daitezke, batere kutsatu gabe eta berdin ongi garbituz.

Eurorik gabe erosten ahal dizut.

Amikuzeko euskoaren truke etxean zara! Zazpi-zortzi saltzailek dugu onartu. Hobe gehiago bagina, baina jinen da! Euskal diruaren ideia maitatu nuen; eskualdean identitate azkarra dugu, eta lekuko denden bizkortzeko balio du. Ongi dabil, eta kartaz ordaintzen ahalko da.

Erakusleihokoa ele bitan duzu.

Euskara ulertzen dut, baina ez mintzo zinez damu naiz. Aita-amek ez zidaten erakatsi, 1960ko hamarraldian ez baitzen modan. Ez dut estakururik jakinez badirela helduendako kurtsoak, baina eguneroko biziak gainditua naiz.

Hargindegi Amikuzeko erreferentzia dea?

Ez naiz behar den lekutik ari horri ihardesteko! Kur-kur-kur. Ene apaltasunak sufrituko du, baina uste dut badela fama seriostasunari eta kalitateari dagokionez, betidanik horren begiratzen entseatzen bainaiz. Saskigintzan ere bakarra naiz.

Obrarik egin ote duzu?

Denda oro har berdin gelditu da, baina duela lau urte handitu egin nuen. Bertzalde, berriki tindua egiteko makina ekarri dut. Abantaila handia da, nahi den kolorea erdiesten ahal baita.

Koadroak ere ematen dituzu.

Biziki laket dudan lana da, lankide batek erakatsi zidana. Ehun bat bageta mota dut, emeki-emeki emendatzen dudana. Amikuzeko bakarra naiz horretan ari.

Desiratu ofizioan ari zara?

Baxoa-eta hautatu behar zenez, hola jin zen naturalki, baina orain ohartzen naiz zinez laket dudala. Jendearekilako harremana dut gehienik maite; hori da ene lan tresna. Saltokia ukatekotan, hori maitatu egin behar da. Askatasun doi bat badut, nahiz hertsadurak ere badiren; bakantzak hartuz gero, ez baitira ordainduak.

Isiltasuna ofizioaren parte da.

Bai, beharrezkoa da, elkarrizketa eta harremanaren bila baitator jendea; erran nezake psikologo lanak ere egiten ditudala, sekretuak kontatzen baitizkidate!

Denda beti musikatua duzu.

Bai, musika maite dut, txarangan. Txistuarekin eskolan hasirik, euskal dantza talde batean ere parte hartzen nuen, baina nahiago nuen musika jo. Berantago, txarangan sartu nintzen, eta bonbardino baxua jotzen dut. Elkar ezagutzei esker segitu nuen jotzen. Dena belarrira ikasi dut, praktikatuz eta lagunekin.


Lehenengo zati borobil bat jokatu izanagatik ere, Osasuna esku hutsik itzuli da Sevillatik

Osasunak 3-0 galdu du Betis liderraren aurka gaur goizean jokatutako partidan.

[Kronika Taxoareko Hitzan]

90 minutuetan zehar txanponaren bi aldeak ezagutu ditu talde iruindarrak: aurkia lehenengo zatia izan da, zeinetan Osasunak etxeko taldea goitik behera mendean hartu duen; ifrentzua, berriz, bigarren zatia, talde iruindarraren hauskortasuna agerian utzi duena.Bigarren 45 minutu hauetan iritsi dira etxekoek sartu dituzten hiru golak, defentsa, atezain zein epailearen akatsak direla medio. Akats puntualez landa, gorritxoek izan duten arazorik handiena, beste behin ere, gol gabezia izan da. Izan ere, lehenengo 45 minutuetan jaun eta jabe izan arren, ez dira gai izan markagailuan aurretik jartzeko. Horrenbestez, gaur jasotako porrotarekin talde iruindarrak dagoeneko hamar partida daramatza jarraian garaipena ezagutu gabe, eta ziur aski jardunaldia jaitsiera -edo, hobeki esanda, desagerpen- postuetan amaituko du.

Kontrako bi dinamikaren talka izan da gaur Sevillako Betisen etxean jokatu den partida. Alde batetik, Betis denboradiko unerik gozoena ari da igarotzen, eta gaurko norgehiagokara lidertza sendotzeko asmoarekin iritsi dira. Bestetik, Osasuna denboraldiko (eta zergatik ez, azken urteetako) boladarik txarrenean dago murgilduta, beraz, gorritxoen xedea hiru puntuak lortu eta jaitsiera postuetatik aldentzea zen. Iruindarrak mailako talderik sendoenetarikoa den Sportingen aurka partida on bat jokatzetik zetozen, eta duela astebete erakutsiriko itxurari jarraipena eman nahiean edo, lehenengo zati biziki dizdiratsua jokatu dute. Presioa, intentsitatea, baloia mugitzeko gaitasuna… Asko dira gorritxoek lehenengo zati honetan erakutsi dituzten bertuteak.

Haatik, zelaiaren hiru laurdenetan bizitasuna eta ideiak garbi izatea falta izan zaie Mateoren mutilei. Zelai erdian baloia ondo mugitu dute, baina arerioaren areara gerturatzean ez dute azken pasea ematen asmatu. Horrela, erasoko jokalariak -bereziki Nino- arriskua sortzen saiatu diren arren, ez dute gol abagune garbiez gozatzeko paradarik izan. Bien bitartean, Bigarren Mailako liderra den Betis erabat uzkurtuta zegoen, gola jasotzearen beldurrez. Gorritxoek eginiko presioaren ondorioz gorriak eta bi ikusi dituzte baloia ateratzeko, eta behin Osasunaren zelaian zeudela, ez dute arriskua sortzen asmatu. Edonola ere, lehenengo zatiaren erdialdean etxeko taldea markagailuan aurretik jartzear egon da, Lotiesek baloia leku oso txar batean galdu ostean, baina Osasunan ibilitako Cejudok ez du ate aurrean asmatu.

Egoera horretan, gorritxoak aho zapore gozoarekin joan dira aldageletara. Ez dute gola sartzen asmatu, baina Sportingekin egin bezala, joko aldetik ziurrenik kategoriako talderik onena den Betis mendean hartu dute. Alabaina, bigarren zatia hastearekin batera garbi ikusi da bigarren 45 minutuetan gidoia ez zela inondik inora lehenengo zatiaren berbera izan behar. Izan ere, Betis beste gar, beste intentsitate batekin zelairatu da. Horretan zerikusia handia izan du Pepe Melek Ceballos gaztea berdegunean sartu izana, honek eman baitio taldeari behar zuen erritmo eta bizitasuna. Horren aurrean, gorritxoek pauso bat eman dute atzera, Betisen oldarraldiei eusteko asmoz, eta Adanen areara geroz eta maiztasun gutxiagorekin iritsi dira.

Etxekoen gol festa

Horrela, bada, zoritxarreko jokaldi batean Osasunak lehenengo gola jaso du. Zoritxarrekoa, epaileak ez baitu ikusi goleko jokaldian baloia ateko marratik atera dela. Horrela, N’Diayek sarturiko golaren ondorioz neurketa aldapa gora jarri zaio kanpoko taldeari. Oraindik 30 bat minutu falta ziren, baina Osasunak orain arte golak jaso ostean erakutsitako kemen faltak ez zuen baikortasunera deitzen. Modu horretan, sei minutu geroago Ruben Castrok gorritxoen esperantza guztiak lurperatu ditu, markagailuan bi eta hutsekoa jarrita. Gola Riesgoren akats larri baten ondorioz etorri da: Debakoa bururik gabe irten da erdiraketa bat aldentzera, eta baloia ikutu ere egin ez duelarik, gola esku eskura eman dio Betiseko aurrelariari.

Bigarren gol horrek lur jota utzi ditu Osasunako jokalariak. Izan ere, partiduak bi jokaldi puntualetan ihes egin diela ikusi dute. Azken ordu laurdenean neurketan berriz ere sartzekotan izan dira, Vujadinovicek baloia sareetara bidali duenan, baina epaileak gola baliogabetu egin du, jokaldian parte hartu duen Loties jokoz kanpo zegoela argudiatuta. Gauzak horrela, 88. minutuan Betisek hirugarrena egin du, Jorge Molinaren bitartez. Gorritxoak Betiseko jokalari baten jokoz kanpo batez kexatu dira, baina epaileak entzungor egin die. Behin 90 minutuetara iritsita 2 minutu gehitu ditu, baina jadanik dena erabakita zegoen. Osasunak itxura oso ona eman du neurketaren lehen zatian, baina azkenean merezi gabeko pasara bat jasota irten da Sevillatik.

Horrenbestez, Osasunaren bolada txarrak ez du etenik. Datuek argi hitz egiten dute: azken 30 puntutatik soilik bi lortu ditu, eta azken hamar partidatan bi gol baino ez ditu sartu, biak ala biak penaltiz. Azkeneko jardunalditan hobekuntzaren imintzio batzuk somatu zaizkio talde iruidnarrari, baino dagoen egoeran egonda ez da nahiko imintzio soil batzuekin. Gauzak horrela, datorren astean Numanciaren aurka jokatuko duen partida benetako final gisa kontsidera daiteke. Izan ere, jaitsierari eta klubaren desagerpenari izkin egiteko behar beharrezkoa da puntuak behingoz hirunaka batzea.


Krisiaren amaieraz, Santiago Niño Becerrarekin, 'Por Fin Viernes'en

Horrez gain, Jon Bilbaok Enrique Villarreal 'El Drogas' elkarrizketatuko du; eta solasaldi mahaiaren inguruan, ebolaren epidemiaz arituko dira.

Gaur gauean, Santiago Niño Becerra ekonomialaria Jon Bilbaoren galderak erantzungo ditu 'PFV' saioan. Bera izan zen krisia aurreikusi zuen ekonomialaria, eta bere iritziz, uste duguna baino gehiago luzatuko da krisialdia. Bere datak emango ditu, eta herritarrei gehien inporta zaizkigun gaiak aztertuko ditu: soldatak, etxebizitzaren prezioa, langabezia, etab.

Bestalde, Jon Bilbaok Enrique Villarreal El Drogas elkarrizketatuko du, eta abeslariak bere bihotz handia erakutsiko du.

Amaitzeko, azkeneko astetan denon ahotan ibili den gaia aztertuko dute solasaldi mahaiaren inguruan: ebola birusa. Benetako arriskua ahal da? Kontrolik gabe hedatzen ari den birusa da? Honen harira, aberriratzeez, kontagioaz, bakunaz eta farmazia industria handiez arituko dira ostiraleko 'PFV' saioan.

'Por Fin, Viernes' gaur gauean emitituko da 22:15etik aurrera ETB2n.


San Donatiren magalean elkarturik

San Donati eguna ospatuko dute bihar unanuarrek

San Donato egunarekin mendizaleek mendi gaineko eramitarako bidea hartzen dute. Unanutik abiatzen dira eta, hori kontuan hartuz eta herriari biztasuna emateko asmoz, Unanuko Kontzejuak San Donati eguna antolatzea erabaki zuen duela bost urte.

Denok Bat elkartea egun guztian zabalik izanen da eta mendira joan aurretik edo ondoren handik pasa eta freskatzeko aukera izanen da. Gainera, herri bazkaria antolatu dute. Elkartean izanen da 15:00etan. Herri bazkarira joan nahi duenak aurretik izena eman behar du 656 757 494 (Jon), 650 403 106 (Jabi) edo 616 664 038 (Joseba) telefonoetara deitu


Iñaki Azurmendi Zerainen irabazle

Atzo Zerainen jokatu zen Urrezko Aizkolari Koparen bigarren finalaurrekoa Iñaki Azurmendi arriarandarrak irabazi zuen. Iker Vicente gazteari bi minutuko aldea atera zion hamalau kanaerditan, nahiz eta Azurmendiri «egur txarrak» egokitu zitzaizkion. Honenbestez, Azurmendik abenduaren 31n Asteasun (Gipuzkoa) jokatuko den finalerako txartela lortu du. Aitzol Atutxa, eta Lopezen eta Otaegiren arteko irabazlea izango ditu arerio. Harrijasotzaileetan, Eizmendi nagusitu zitzaion Telleriari.


Ceska Pisen abesbatzak saioa eskainiko du larunbatean Getarian

Ceska Pisen abesbatza.

Ceska Pisen abesbatzak kontzertua emango du larunbatean 20:30ean Salbatore Deunaren Parrokian. Saioa Donostia 2016 ekimenaren barruan antolatu dute, eta errepertorio zabala eskainiko du Txekiar Errepublikako Pisen hiriko taldeak; Errenazimenduko musikatik gaur egungo doinuak arte. Abesbatzak 60 urteko ibilbidea du, eta mila kontzertu baino gehiago eman dituzte.


"Ez nuen imajinatu ere egiten hau dena"

Bigarren taldean hasi zen, baina, gora iritsi ez ezik, egonkortu ere egin da. Lau jokalarik soilik jokatu dute hark baino gehiago.


Turkiak Siriako armadaren kokalekuak bonbardatu ditu, hark Idlibi eraso egin ostean

Turkiako Defentsa ministerioaren arabera, Siriako 329 militar hil dituzte. Aurretik, beste eraso batean, Siriako armadak Turkiako 33 soldadu hil zituen. Errusiak Damaskoren erasoa justifikatu du, eta adierazi du Turkiak ez lukeela eremuan troparik izan beharko.

Turkiak Siriako Gobernuaren esku dauden eremuen aurkako hainbat bonbardaketa egin ditu Alepon, Haman eta Latakian, baita Idlibeko frontean ere. Hulusi Akar Defentsa ministroaren esanetan, 329 militar hil dituzte, eta gobernuaren esku dauden 200 eraikin jo. Ekintza Siriako armadak Idlib probintziari eraso egin ostean iritsi da. Ankarako gobernuaren arabera, eraso hartan Turkiako 33 soldadu hil ziren atzo, eta beste 36 zauritu. «Soldadu heroien odola ez da alferrikakoa izango», adierazi du Turkiako presidentetzako bozeramaile Fahretin Altunek. Gaineratu du oraintxe Siriako Gobernuaren «elementu guztiak» jomugan dituztela.

Turkiako Gobernuko AKP alderdiko bozeramaile Omer Celiken arabera, «merezitako erantzuna» jaso du Damaskok, eta «hala jarraituko» dute. Ankararen esanetan, euren armadako 54 soldadu hil dira otsailean Siriako lurretan. Iturri berdinen arabera, ordea, 1.700 inguru dira hil, zauritu edo harrapatu dituzten Siriako armadako soldaduak —azken erasoaren aurreko kopurua da—. Izan ere, azken egunetan tentsioa nabarmen areagotu da eremuan.

Idlib probintzia da talde jihadisten —Turkiaren babesa dute— esku dagoen Siriako azken lurraldea, Alepoko eta Hamako hainbat eremurekin batera, eta horiek dira gatazkaren epizentroa. Turkiak atzo adierazi zuen egoera haien aldekoa zela, jihadistek Saraqeb hiria hartu ostean. Alepo eta Damasko lotzen dituen errepidea bertatik igarotzen da. SANA Siriako albiste agentzia ofizialak adierazi duenez, ordea, «Turkiaren zuzeneko babesa duten terroristek» Errusiako eta Siriako hegazkin militarren aurkako erasoak egin dituzte eremuan, eta horien aurkako kontraerasoa litzateke eginikoa. Ankarako gobernuak, baina, gezurtatu egin du halako erasorik egin izana.

NATOko idazkari nagusi Jens Stoltenberg Turkia aliatuaren alde kokatu da, eta Siriako eta Errusiako armaden erasoak gaitzetsi ditu, eta horiei «amaiera emateko» exijitu. Aurretik, Turkiako Atzerri ministro Mevlut Cavusogluk telefonoz hitz egin du Stoltenbergekin, eta NATOko kontseilua gaur biltzekoa da, premia larriz. Erakundearen laugarren artikuluari men eginez hartu dute erabakia: «Kideei kontsulta egingo zaie, horietako baten ustez bere lurraldearen osotasuna, independentzia politikoa edo segurtasuna mehatxupean badago».

Errusiaren jarrera bestelakoa da. Sergei Lavrov Atzerri ministroak adierazi du Siriako Gobernuak eskubidea duela Idlib berreskuratzeko lan egiteko: «Su etenari jasaniko une oroko urraketei erantzunez, Siriako armadak eskubide osoa du erantzuteko, terroristak txikitzeko». Gaineratu du 2018ko Sochiko akordioak betetzeko lanean ari direla, eta horretarako beharrezkotzat jo du «oposizio normala terroristetatik» banatzea, Turkiak egin ez duena. Lavrovek doluminak helarazi ditu Turkiako soldaduen heriotzengatik, baina halakorik ez gertatzeko akordioak «guztiz» errespetatu beharra nabarmendu du. Adostutako puntuetako batek dio bi aldeek euren soldaduen kokapenaren berri eman behar dutela. Izan ere, Errusiaren arabera, Damaskok eraso eginiko lekuetan Turkiak «ez luke» militarrik eduki beharko.

Europaren babes bila

Erasoarekin batera, Turkiako Gobernuak herrialdean dauden errefuxiatuak erabili ditu EB Europako Batasunaren babesa lortzeko bidean. Celikek azaldu duenez, Siriako armadak eginiko erasoaren ostean, Idlib probintziako herritarrek Turkiarako bidea hartu dute, eta jada herrialdean daudenak Europara bidean doaz: «Errefuxiatuekiko gure politika lehengo berbera da, baina horiek hartu ezin ditugun egoera batean gaude». Altunek mezua berretsi du, eta nabarmendu Turkian ia lau milioi siriar daudela: «Ez dago beste milioi bat jasotzeko adina baliabide». Beraz, Turkiak ez du migratzaileak muga zeharkatzea galaraziko, eta EBrekin 2016an sinatutako akordioa hautsiko du horrela.


SOINUGELA: Joxan Artze, Nirvana, Shongoy Blues, Iggy Pop

Duela 27 urte Nirvanak (Cobain, Novoselic eta Grohl) gure gaurko urrezko abestia grabatu zuen: It Smells Like Teen Spirit. Kantu honek, Nevermind diskoan ziren beste abestiekin batera, bide berria zabaldu zion rockari.

Joxan Artze musikari eta olerkari usurbildarra iragan astean zendu zen. Ez dok amairu taldearen partaide izanik, txalaparta jotzen zuen eta testu ederrak ere prestatu zituen, batez ere Mikel Laboaren hainbeste kantutarako. Xabier Monasterioren laguntzarekin, haren lana aztertu dugu, guztira bederatzi kantu entzunda: Gure bazterrak, Martxa baten lehen notak, Zaude lasai, Gure bazterrak, Baztan, Zilbor hesteak, Ama hil zaigu eta Zaude lasai.

Maliko Timbuktu hiriko musikari batzuk Bamakon erbesteratu zirenean (Tuareg-en guda zibilaren ondorioz) Shonghoy Blues taldea sortu zuten. 2015ean grabatu zuten lehen aldiz eta pasa den urtean Résistance euren bigarren lana . Basamortuko bluesa da euren eremua eta oso sonoritate kementsua lortzen dute. Entzun ditugun kantuak: Bamako, Sahara (Iggy Pop-ekin), Mali Nord (Elf Kid-ekin) eta Dabari.

Iggy Popen The Many Faces of Iggy Pop CD hirukoitzetik atera ditugu kanta batzuk. Bilduma berria dugu, non Iggyk egundaino kaleratu barik zituen grabaketa zaharrak batu dituen. China Girl, Cry for Love, Love Transfussion, Lust for Life, Why Was I Born.

https://bilbohiria.com/docs2/2018/soinugela/180118_soinugela_artze.mp3

Deskargatu hemen.

https://www.youtube.com/watch?v=6t1dtoKw8ek


Zumaiakoko preferenteek eta ohorezko erregionaleko neskek larunbat arratsaldean jokatuko dituzte norgehiagokak etxetik kanpo

Preferenteek Legazpin jokatuko dute larunbatean arratsaldeko 16:00etan Ilintxaren aurka eta ohorezko erregionaleko neskek egun berean arratsaldeko 16:00etan Hernanin. Horrez gain futbol eskolako partiduak ere egongo dira.

Partidu guztiak kartelean;


Futbola, elkar ezagutzeko tresna

Bilbao Reggae Skins kolektiboak arrazakeriaren kontrako areto-futbol txapelketa egin du Karmelan, laugarrenez: jatorri askotako 44 talde aritu dira futbolean, reggae doinuek girotuta.


Gorenak esan du elkarrizketa politikoa ezin dela "kriminalizatu"

Herri akusazioek epaiketa eskatzeko zilegitasuna badutela esan du ÑIbarretxe auzia’ artxibatzeko ebazpenean.


Proiektu malkartsua

Turin eta Lyon hiriak lotuko dituen abiadura handiko trenaren proiektuak traba ugari aurkitu ditu bidean; Italiak 'terrorismoa' egotzi die igandean manifestatu ziren lagunei.

Pentsa zitekeen Turin eta Lyon hiriak lotuko dituen trenbidea ez dela izango lerro zuzen bat; ez, ordea, proiektua horren malkartsua izango zenik. Italia eta Frantzia lotuko dituen abiadura handiko trenaren obrek zeresan handia eman dute iraganean eta orain, eta garai bateko protestek indar handia hartu dute azken egunotan. Igandean manifestazioa izan zuten Chiomonten. Frantzia eta Italiako mugan dagoen herri horretan milaka lagun elkartu dira azken asteburuetan. Han hasiak dira jada trenbidea eraikitzeko lanak, baina ekainaren 27az geroztik militarizatuta daude obrak. Ordutik, 2.000 polizia inguru daude obrak babesten.

No TAV plataformak antolatu ditu manifestazioak, abiadura handiko trenaren egitasmoa salatzeko. Chiomonteraino martxak antolatu zituzten inguruko herrietatik, eta herritarrek ez ezik, Piomonte eskualdeko 23 alkatek ere hartu zuten parte martxa horietan. Iragan uztailaren 3an 70.000 bat pertsona joan ziren protesta egitera. Goizean ez zen istilurik izan; arratsaldean, ordea, manifestarien eta obrak babesten ari ziren polizien arteko tira-birak hasi ziren. Manifestariak poliziek osatzen zuten hesia hausten saiatu ziren, baina Poliziak gogor egin zien negarra eragiteko gasa botaz. Manifestariek salatu zutenez, bularraren altuerara bota zieten gasa. No TAVen arabera, 200 manifestari zauritu edo intoxikatu zituzten. Horrez gain, 180 agente ere zauritu zituzten liskarretan, eta bost pertsona atxilotu zituzten. Polizien esanetan, talde anarkistetako kideak ziren.

Roberto Maroni Italiako Barne ministroak esan du igandeko manifestazioan gertatutakoa «terrorismoa» dela eta polizia «hiltzeko ahaleginak» ere izan zirela tartean. Hala, oztopoak oztopo, Lyon eta Turin lotuko dituen trena egingo dela ziurtatu zuen.

Alberto Matteoli Italiako Garraio eta Azpiegitura ministroak ondorengoa esan du: «Gobernuak ezin du amore eman horrelako sabotajeen aurrean».

Proiektuaren mamia

Italiak eta Frantziak 2001ean sinatu zuten abiadura handiko trena eraikitzeko akordioa. Trenbideak Lyon eta Turin lotuko ditu, eta 20.000 milioi euro kostako da. Ibilbide gehiena Frantziako lurretan egingo du, baina Italiako Gobernuak diru gehiago jarriko du. Zehazki, honela izango da finantzaketa: Frantziako Gobernuak %37 ordainduko du, Italiako Gobernuak %63, eta Europako Batasunak 671,80 milioi euroko diru laguntza emango die. Obrek 10-15 urte iraungo dutela aurreikusten dute.

Lyon-Turin trena Europako Batasunaren lehentasunezko proiektuen artean dago. Lyon-Trieste-Ljubljana-Budapest-Ukrainako muga proiektuaren zati da. Bruselarentzat ez ezik, Silvio Berlusconiren gobernuarentzat ere proiektu garrantzitsua da. Italiako lehen ministroaren arabera, «obra egin beharra dago», bestela arrisku bat ikusten du: «Italia Europatik kanpo geratuko da».

Zati handiena lur azpitik egingo du trenak. Horretarako, bost tunel eraiki dituzte —54 km izango ditu horietako batek—, baita tunel horien irteerak-edo izango diren beste hamabi tunel txikiago ere. Hortaz, lur tona asko atera beharko dituzte. Proiektuaren aurka daudenek salatzen dutenaren arabera, ordea, inguru horretako lurrak uranio eta amianto asko du. Substantzia horiek kaltegarriak dira osasunarentzat.

Europako Batzordeak duela urte batzuk argitaratu zuen txosten baten arabera, lur horietan dauden substantziek ez dituzte arriskuan jartzen langileak eta eskualdeko biztanleak. Baina amiantoa erabiltzea legez kanpokoa da, duen arriskua dela-eta. Tunelak egiteko arrokak zulatzen hasten direnean, amianto zuntzak airean zehar zabalduko dira, eta oso arriskutsua izan daiteke hori, hainbat adituren arabera.

Gobernuen argudioak, kolokan

No TAV plataformak kolokan jartzen ditu gobernuek trenbidea eraikitzearen alde ematen dituzten argudioak.

Piamonteko eskualdea Europatik isolatuta geratuko dela. Horixe da argudio nagusienetako bat. Piamonten, ordea, badira bi errepide nagusi: autobide bat eta bidaiariak nahiz merkantzia garraiatzeko balio duen trenbidea. Horiek guztiak Frantziarekin daude loturik. Kontuan izan behar da Piamonte oso eskualde txikia dela —1,5 kilometroko zabalera du batez beste—. Gainera, lehendik Lyon-Turin ibilbidea egiten zuen trena kendu egin zuten bidaiari faltagatik.

Ekonomiari dagokionez, No TAV plataformak ez du uste trenbidea ezinbestekoa denik eskualdeko ekonomia berpizteko. Aitzitik, ekonomiaren gainbehera ekarriko duela uste dute, finantzaketa publikoa izanik beste arlo batzuetarako aurrekontua murriztu beharko baita; ikerketa, berrikuntza eta industriaren garapenerako aurrekontuak murriztuko direla salatu dute.

Proiektua babesteko beste arrazoietako bat ondorengo hau da: errepideetan kamioi gutxiago ibiliko direla. Garraioaren inguruan egin diren ikerketek erakusten dutenez, ordea, trenbidea eraikiz gero soilik ibilgailuen %1 desagertuko da. Beraz, aldea nabaritu ere ez litzateke egingo. Gainera, obrek irauten duten bitartean, egunean 500 kamioi inguru ibiliko dira alde batera eta bestera lurra garraiatzen. Eta horrek erraztu egingo luke substantzia toxikoak airean barreiatzea.


Bilboko Udalak Aste Nagusirako 3,4 milioi euro bideratuko ditu

Bilboko Udalak 3.400.000 euro bideratuko ditu aurtengo Aste Nagusirako, Turismo eta Jaietarako zinegotzi Isabel Sanchezek jakitera eman duenez. Jaiak abuztuaren 16an hasiko dira, eta aurten 30 urte beteko dira herri ekimenari esker lehen aldiz egin zituztenetik.

Udaleko Festa Batzordeak hamaika ekitaldi prestatu ditu, "kalitate, irisgarritasun, doakotasun eta interes orokorrean oinarrituta", Sanchezek azaldu duenez.

Musika programazioa izango da, aurten ere, Bilboko Aste Nagusiaren ezaugarririk behinena. Tokiko pop-rock taldeen kontzertuak aurten Bailen kalean egingo dituzte, eta umeentzako antzezlanak Gasaren plazara aldatuko dituzte.

Horrez gain, musikarako beste zazpi gune izango dira hirian zehar.

Besteak beste, honako taldeek jardungo dute jendaurrean: Barricada, The Teenagers, El Barrio, eta Amaral, Botika Zaharra kalean; El Consorcio, Carlos Baute, eta Rosario, Abandoibarran; Mikel Urdangarin eta Kepa Junkera Plaza Barrian; Los Brincos eta Los 3 Sudamericanos, beste hainbaten artean, Pergolan.

Su artifizialei dagokienez, "aldi berezia" izango da, Udalaren arabera. Izan ere, Bilboko Hiria Lehiaketako azken bost aldietako irabazleek parte hartuko dute euren suzko lanak eskaintzen.

Kale antzerkia, umore emanaldiak, Udal Musika Bandaren kontzertuak, opera eta zarzuela emanaldiak, gastronomia txapelketak, bilbainada-k, Txikigunea, zezenketak eta bestelako ekitaldiak ere dastatu ahal izango dituzte bilbotarrek eta Bizkaiko hiriburura gerturatzen direnek.


Historia errepikatzen delako

1937ko otsaileko argazkia. Emakumeak eta haurrak herritik ihes egiten. (Erkibe eta Harrera Taldeak utzitakoa)

Oraindik da atzo: atzo gu, zumaiarrok. Gaur, siriarrak. Bihar? lelo hartuta iraganeko historia eta gaur egungoa lotu nahi ditu Errefuxiatuen Harrera taldeak, Erkibe kultur elkarteak eta Zumaiako Udalak elkarlanean antolatutako egitasmoak.

Bihar hasi eta igande eguerdira bitartean hainbat ekintza antolatu dituzte. Hala, bihar, 19:30ean, antzerkia izango da Aita Mari aretoan. Esti Curiel aktore zumaiarrak antzeztuko du.

Iganderako, berriz, bi ekintza antolatu dituzte: 12:00etan, Zumaiako kanporatuei Zumaiako Udalak omenaldia egingo die. Bertan kanporatuak izan ziren batzuek eta haien senitartekoek parte hartuko dute. Ekitaldi horren ondoren, 13:00etan, kale-antzerkia izango da errefuxiatuak omenduz. Horiez gainera, ostiraletik igandera arte, argazki erakusketa egongo da ikusgai Beheko Plaza tabernan.

Orain dela 80 urte Zumaiatik alde egin behar izan zutenak gogora ekarri nahi dituzte. Hala diote Harrera Taldekoek: “Hainbat zumaiar, batik bat emakumeak eta haurrak, kanporatuak izan ziren duela 80 urte, eta hori gaur egunera ekarri nahi genuen, nolabait. Erkibe elkartekoekin hitz egiten hasi ginen, eta beraiek ere urteurren honetan zerbait egiteko nahia azaldu zuten. Horrela, eta udalaren ekarpenarekin, astebururako egitasmo hau sortu dugu”.

Historia ardatz

1937ko otsailaren 13an Zumaiatik 252 pertsona izan ziren kanporatuak, emakumeak eta haurrak gehienak. “Ez da oso urruneko kontua, orain dela 80 urte gertatutako zerbait da. Iragan hurbila da, eta, bertan, etxean, gertatutakoa”. Gaur egun beste hainbat herrialdetan gertatzen ari denarekin lotzea da Harrera taldearen helburua. “Herrian batasuna sortu nahi dugu. Lehen errefuxiatuak izan zirenak gogoratu, eta orain direnei elkartasuna adierazi. Eta hori guztia egingo den kale antzerkian irudikatzea da gure asmoa”, adierazi dute. Egitasmoaren izenburua ere hortik dator, hain zuzen: “Lehen gertatu zena orain ere gertatzen ari da”.

Errefuxiatuen Harrera taldekoak prestaketa bileran. (Izaskun Urbieta)

Memoria historikoa plazaratzeko helburuarekinari dira elkarlanean herriko eragileak, eta herritarren parte-hartzea, sentsibilizazioa eta erantzuna erabatekoa izatea espero dute. “Gure memorian horrelako pasarteak ezagutzea, gordetzea eta irudikatzea beharrezko zerbait dela uste dugu. Gaur egungo gazteek eta umeek, agian, ez dute gure herriko historia hau askorik ezagutuko, eta ona iruditzen zaigu hauei gogoraraztea eta erakustea herrian zer gertatu zen”.

Ekintzak bihar hasiko dituzte. Erakusketa bat zabalduko dute Beheko Plaza tabernan. Bertan, Zumaiatik kanporatuak izan zirenen argazkiak egongo dira erakusgai; eta baita ere gaur egun Sirian, Afganistanen eta beste hainbat tokitan gertatzen ari dena erakusten duten irudiak ere. Horrez gain, orain dela 80 urteko arropake ta ikus-entzunezkoak ikusteko aukera izango da. Ondoren, 19:30ean, antzerkia izango da Aita Mari aretoan. Esti Curielek orain dela 80 urteko emakume baten esperientzia azalduko du.

Igandean, udalak egingo duen omenaldi ekitaldiaren ondoren, kale antzerkia izango da; 13:00etan hasita. Ekimen honekin lehengo eta oraingo errefuxiatuak batzea eta omentzea lortu nahi dute. Inaxio Tolosaren zuzendaritzapean, herritarrak eta Zumaian bizi diren etorkinak izango dira antzezlaneko protagonistak. “Garai hartako arropak lortzeko deialdia egin genuen, eta erantzuna bikaina izan dugu. Gainera, antzerkian parte hartzera jendea ere animatu zaigu. Guztira 50-60 partaide izango ditu kaleko antzezlanak”, azaldu dute Harrera taldekoek.

Zumaiarrak gaiarekin sentsibilizatuta ikusi dituzte, eta Harrera taldetik antolatutako ekitaldietan erantzun oso ona jaso dute: “Adibidez, herrian bildu dugun diruarekin, laster anbulantzia bat erosiko dute Chiosen”.

Egitaraua

Otsailak 10, bihar.

19:30ean, antzerkia, Aita Mari aretoan. Esti Curiel aktore zumaiarrak antzeztuko du.

Otsailak 12, igandea.

12:00etan, Beheko plazan, Zumaiako kanporatuei omenaldia, Zumaiako Udalaren eskutik.

13:00etan, Beheko plazan, kale antzerkia iraganeko eta gaur egungo errefuxiatuak omenduz.

Otsailaren 10etik 12ra.

Argazki erakusketa, Beheko Plaza tabernan.


'Heziketa libreago bat ehuntzen' formazioa eskainiko dute Zingiran

Azaroaren 30ean izango da lehenengo formazioa, eta martxora arte luzatuko da.

'Heziketa libreago bat ehuntzen' formazioa eskainiko du Ane Ablanedo unibertsitate irakasleak, Zingira Eskolan. Lau moduluz osatutako formazioa izango da, bakoitzean azpi-gai bat jorratuko da, horregatik, saio bakoitzean eman beharko da izena. Modulu batean, bitan, hirutan ala lauetan.

Lehenengo moduluan, heziketa onaren printzipioak landuko dira, azaroaren 30ean izango da. Bigarren modulua, berriz, urtarrilaren 25ean izango da eta garapen etapak jorratuko dira, garapenaren logika eta faseen nondik norakoak, hain zuzen. Hirugarrenik, garapen fase bakoitzaren izaera eta esanahiaren inguruan hitz egingo du otsailaren 25ean. Eta, azkenik, martxoaren 7an, askatasuna eta mugaren arteko dialektika landuko da.

Informazio guztia eta izen emateak 606 76 38 50 zenbakian edo www.aneablanedo.com atarian


Ertzainen arabera, antolaketa berriak kalte egingo die larrialdi zerbitzuei

Salbamendu taldeko ertzain gehienek uko egin diote Segurtasun Sailak aurreikusitako ordutegiekin jarraitzeari.Bilera dute gaur

Haserre dira Zaintza eta Salbamendu Taldeko ertzainak. Txandak eta ordutegi sistema aldatzear da Eusko Jaurlaritzako Segurtasun Saila, eta salatu dute antolaketa berriak ez duela larrialdi eta salbamendu zerbitzua behar bezala bermatuko. Murrizketekin lotu dute auzia ELAk eta Ernek. Atzo, salbamendu taldeko 50 bat ertzainek idatzi bat aurkeztu zioten Iurretako (Bizkaia) ertzain etxeko unitate buruari, baldintza berrietan lanean jarraitzeari uko egiten diotela esanez. Segurtasun Sailetik nabarmendu dutenez, hala egingo balute ere, lanean jarraitu behar lukete postu horiek berriz bete arte.

Bi zentzutan eragingo du funtzionamendu berriak, Erneko idazkari nagusi Roberto Seijok eta ELAko ordezkari Tomas Rodriguezek BERRIAri azaldu diotenez. Haien esanetan, Segurtasun Sailak jarritako txanda berriekin ez da bermatuko 24 orduko behar bezalako zerbitzurik. Hau da, gauez aurreikusitako zerbitzua «gutxienekoa» izango da. «Hiruzpalau pertsonakoa», Rodriguezen hitzetan: «Larrialdiren bat gertatuz gero, ez dira nahikoa izango. Absurdoa da». Halaxe salatu du Seijok ere: «Ordu batzuk airean geratuko dira. Adibidez, etxean egongo da norbait, baina hari deitu eta salbamendura irteterako, denbora galduko da».

Entrenamenduena da beste arazoa. Rodriguez: «Entrenamendua garrantzitsua da, salbamenduetan funtsezkoa baita automatismoz jokatzea eta kideak ondo ezagutzea». Ordutegi berriek, ordea, ez dute aurreikusten horretarako tarterik, ELAko ordezkariaren hitzetan.

Seijok dioenez, Segurtasun Sailak «polizia lanetarako» bakarrik mantendu nahi du Ertzaintzaren taldea —esaterako, leku arriskutsuetatik gorpuak bilatu eta ateratzeko— , eta salbamendu lanak suhiltzaileei edo DYAri eskualdatu. «Edo pribatizatzera ere hel daitezke». Antzera uste du ELAk ere: «[Antolaketa berriak] Ez ditu bermatzen salbamenduan giltzarri diren elementuak: trebakuntza, entrenamendua eta berehala erantzutea». Sektore publikoa «deuseztatzeko» neurrien artean kokatu dute Segurtasun Sailaren aldaketa.

Laster da sartzekoa indarrean antolaketa berria; «urtarrilerako» espero zutela esan zuten Segurtasun Sailetik. Salbamendu taldeko ertzainek, ordea, ez dute onartu nahi. 90 inguru dira, eta atzo 50 bat agertu ziren eredu berrian lanean jarraitzearen aurka. Sindikatuen esanetan, «gehienek» hartuko dute jarrera bera.

Azarora arte, lanean

Gaur, bilera dute ertzainek Segurtasun saileko ordezkariekin, eta beste batzar bat ere aurreikusia dute astelehenerako. Atzo arratsaldean Segurtasun Sailetik esan zutenez, oraindik ez zuten ertzainek aurkeztutako idatzien berri. Dena den, gogora ekarri dute komisario kategoriarik ez dutenek ezin dutela dimititu.

Brigada Mugikorretatik sortutakoa da Ertzaintzaren salbamendu taldea, eta larrialdi zerbitzuetan ari diren ertzain gehienek postu finkoa dute brigada horietan. Segurtasun Sailetik nabarmendu dute aukera izango dutela lehengo postuetara itzultzeko, baina salbamendu taldean hutsik geratzen diren lekuak bete ondoren —azarorako espero dute deialdia egin eta bete beharreko postuak betetzea—.

Segurtasun Sailak utzitako aukera horrek ere galera ekarriko luke zerbitzuan, Seijoren eta Rodriguezen ustez, ez litzatekeelako erraza esperientziadun jende espezializatua topatzea.


"Inguruak ez dauka konfiantzarik gugan"

Egun berezia izango da igandea Mikel San Joserentzat: 300. partida jokatuko du Athleticekin, non eta Anoetan, Realaren aurkako derbian. Irabazita ospatu nahi du, eta, horrela, zuri-gorriek etxetik kanpo daramaten bolada txarra eten.


Goazen dantzara!

Gonbidapen hori egin die Irurtzungo Orritz taldeak dantza gustuko duten helduei. Ahalik eta jende gehien elkartzea da haien helburua eta, horregatik, argi utzi dute: "ez da beharrezkoa aldez aurretik ezer jakitea". Joan zen larunbat arratsalderako egin zuten lehen deialdia eta arrakasta itzela izan zuten. 20 bat lagun bildu ziren Irurtzungo eskolako soinketa-gelan. Animatzen direnek Urko Mauduit izanen dute irakasle. "Orain gutxi arte Dantzari txikiei irakasten nien eta gurasoek behin eta berriz esaten zidaten ea noiz iritsiko zen haien txanda" jakinarazi digu. Ideia horri eutsita iaz antolatu zuen Orritzek lehen aldiz helduendako dantza ikastaroa. Lehen urteko arrakasta itzelaren ondoren, aurten ere ikastaroa antolatzera animatu dira. Adin mugarik ez du eskaintzak eta horren adierazle lehen egunean 30 urtetik hasi eta 60 urtetik gorakoak ere bazirela. "Haien erritmora egokituko dugu ikastaroaren martxa" argitu du Urkok. Dantza ezagunak landuko dituzte ikastaroan: porru salda, jota, Larrain dantza, Jautsiak... herriko plazan gustura dantzatzeko modukoak. Gorputza martxan jartzea nahi duena izena emateko garaiz dago oraindik ere. 675 36 52 56 telefonora hots egin beharko du horretarako. Irurtzungo eskolako soinketa-gelan bilduko dira larunbatero, 16:30etik 17:30era.


Genero indarkeriagatik, Nafarroan lau pertsona atxilotu ditu Poliziak

Abuztuaren 25 eta 27 bitartean lau gizon atxilotu dituzte Nafarroan, haien bikotekideek tratu txarrak jasan dituztela salatu ostean. Foruzaingoak jakinarazi duenez, emakumeek salaketak jarri zituzten lau kasuetan.

Hilaren 25ean 40 urteko gizonezko bat atxilotu zuten Fiteron. Haren emazteak Nafarroako larrialdi zerbitzuan erasoa jasan zuela aditzera eman zuen. Hurrengo egunean bi gizon atxilotu zituzten, bata Lizarran eta bestea Corellan, beren bikotekideei tratu txarrak era jarraituan ematea egotzita. Bigarrenak orain gutxi arte urruntze agindua izan zuen. Abuztuaren 27an gizonezko bat atxilotu zuten Milagron, bikotekidea eraso zuelakoan.


Ziortza-Bolibar Udalagaz egindako batzarrak eskertu dituzte herritarrek

Bizilagunen iritziak eta kezkak kontuan hartzeko halako bilerak egitea udalarentzat zein herritarrentzat garrantzitsua dela adierazi du Alberto Garro Uribe alkateak.

Auzoz auzo hiru bilera egin dituzte urrian zehar. Azkena zapatuan egin zuten Goierri eta Elizaldeko auzotarrekin. Aurretik, Zeinka-Ziarregiko, Artako eta Iruzubietako auzotarrekin batzartu ziren.

Bilera guztiak zapatuetan egin dituzte ahalik eta parte hartze zabalena izateko asmoz. Guztira, 45 auzokide inguru elkartu dira udaleko ordezkariekin.

“Pozik gaude lehenengo aldia izateko herritarren erantzuna ona izan da, eta gainera haiek eskertu digute batzarrak antolatzea”, zehaztu dute udal ordezkariek.

Hala, esan dutenez auzoetako bizilagunek aspalditik kontzientzia hartuta dute halako ekimenetan parte hartzeko, Eleizaldeko bizilagunei (bertan bizi da biztanleriaren gehiengoa), ostera, gehiago kostatzen zaiela azaldu dute. “Auzoetako herritarrek konpromiso gehiago erakutsi dute”.

Herritarren parte hartzeak berebiziko garrantzia du udal gobernuarentzat, eta horregatik, aurrerantzean ere halako egitasmoetan parte hartzeko dei egin eta animatu dituzte herritarrak: “Gure helburua politika ireki eta parte hartzailea egitea da”.

Gai ugari

Bilera horietan gai askoren inguruan hitz egin dute: Bideen egoera, ur zikinen sarea, estolderia, komunikazio arloko arazoak, seinaleak, erreken garbitasuna, zaborrak…

Horrela, bideak konpontzeko konpromisoa hartu du udalak, eta ahal den neurrian pixkanaka eta zatika konponduko dituzte. “Lehentasuna du horrek, herritarrentzat segurtasuna bermatzea baita”. Esaterako, leku batzuetan ispiluak ipintzeko eskaria jaso dute.

Halaber, baso bideen araubidea ere egin gabe dago eta hori egiteko asmoa du udalak.

Auzolanaren garrantzia

Bileretan auzolanaren inguruan ere aritu dira. “Batez ere auzoetan bizi direnek aspalditik dute auzolanerako ohitura, eta udalarekin lotura gehiago izatea da gure helburuetako bat; elkarlanerako konpromisoa hartu dugu ahal dugun neurrian laguntzeko”.

Bestalde, herritarren arduretako bat komunikazio arloan dituzten arazoak dira. Internet eta wifi arazoak dituzte, eta horiei irtenbidea bilatzea zaila dela esan dute udal ordezkariek, oso garestia baita eta udalak ezin du beregain hartu.

Autokonposta sustatuz

Zaborraren gaia ere landu dute auzotarrekin eta udalak autokonposterak erabiltzera animatu dituzte. “Orain arte jende gutxi apuntatu da, eta parte hartze handiagoa lortu nahi genuke”. Izan ere, nabarmendu dute doakoa dela, eta udalak ematen duela beharrezkoa den materiala.


Santa Barbarako tabernak Pardo eta Negredoren esku jarraituko du

Ostegun arratsaldeko osoko bilkuran beste gai batzuk ere landu zituzten. Besteak beste, Santa Barbarako taberna eta aterpetxea Juan Negredo eta Elena Pardori esleitzea onartu zuten. Kontratu berriak bost urteko iraupena izango du, gehienez.Negredok eta Pardok ia bi urte daramatzate dagoeneko Santa Barbaran lanean. Plegu berrien arabera, hemendik aurrera ostalariek diru-laguntza jasoko dute.Udalak tabernak herritarrei zerbitzu garrantzitsua eskaintzen diela uste du eta pleguen helburua zabalik mantentzea da. Ustiatzaileari kalitatezko zerbitzua eskaintzeko eta ingurua txukun mantentzeko eskatuko zaio eta, trukean, diru-laguntza jasoko du.Ostalariek taberna astean behin itxi ahal izango dute eta hilabeteko oporraldia egiteko eskubidea izango dute.Helburua Santa Barbarari egonkortasuna ematea da. Izan ere, Urretxuren bizitza sozial, kultural eta turistikorako funtsezkoa dela uste du udalak.Kreditu aldaketakOsteguneko osoko bilkuran kreditu aldaketa espediente batzuk ere onartu ziren. Kreditu batzuk gehitu dira, behar bezainbeste diru ez zuten egitasmo batzuei aurre egiteko. Gastuari soberakinarekin aurre egingo zaio. Ostegunean onartu ziren kreditu aldaketa espedienteei esker, hainbat proiektu atera ahal izango dira aurrera: Mendizabal Txiki baserrira doan bidearen ondoan beste bat egingo da, Santa Barbaran haurrentzako parke berri bat egingo da, Sarralde enpresa garbitzen jarraituko dute eta bidegorrian (Aparizio auzoaren parean) komunak eta gimnasia egiteko aparailuak jarriko dituzte, besteak beste.


Bi gizon atxilotu ditu Ertzaintzak, nork bere bikotekideari erasotzeagatik

Ertzaintzak bi gizon atxilotu berri ditu, euren bikotekideei erasotzea egotzita. Herrizaingo Sailak adierazi duenez, Donostiako 38 urteko gizonezko bat atzeman zuten atzo arratsaldean, eztabaida bat izan ondoren bikotekidea jo zuelakoan. Emakumea ospitalera eraman zuten, gorputzean kolpeak zeuzkalako eta sudurra hautsita.

Orion (Gipuzkoa), 41 urteko gizonezko bat atxilotu du Ertzaintzak bart gauean, urruntzeko agindua hausteagatik.


Uren garbiketa eta osasunbide plana garatuko du eskualdean Ur Partzuergoak

Prentsa ohar batean adierazi duen bezala, proiektu honen helburu nagusiak eskualdeko baliabide hidrikoak babestea eta hobetzea izango liratezke.

Helburu horiek lortzeko, urak garbitu eta tratatu egingo dira ibaiek jasoko dituzten isurketak kalitate onekoak izateko. Horrek azpiegitura lan batzuk egitea suposatuko du, konkretuki, ondorengo hauek:

1.-Herrietako isurketak garraiatzeko sarea baten garapena.

2.-Zazpi gordailu aurregarbiketa egiteko eta araze-tokietako ur sarrera zaintzeko.

3.-Ur kutsatuen bonbeo geltokiak (EDAR) Luxaondon eta Aretan.

4.-Teknologia berriko hiru araztegi berri: Markixanako EDAR, Amurrio eta Aiarako urak zainduko dituena. Basaurbeko EDAR, Laudio eta Orozkoko uren ardura izango duena, eta Urtabeko EDAR, Artzeniegan.

5.-Sistema orokorretan sarturik egongo ez diren eremuetan erantzun autonomoak emango dira.

Plangintza honek, 90 milioi eurokoa, oraindik ingurugiroan sortuko duen kalteen ebaluazio fasean dago, eta ondorengo erakunde hauen babesa jaso du:

-Eusko Jaurlaritza, URA-ren bitartez (Euskal uren agentzia).

-Estatuaren Administrazioa.

-Arabako Foru Aldundia.

-Kantauriko Urkidetza, Udal ezberdinak batzen dituena.

Ur Partzuergoaren oharrak adierazi duenez, honelako planen bitartez, gure ibaietan bainatzea, arrantza egitea, edota fauna eta flora berreskuratzea geroz eta hurbilago izango ditugu.

Argazki lehiaketa

Plan honi buruzko informazioa herritarrei postaz bidaliko zaie. Horrez gain, Laudion, Amurrion, Luxaondon eta Artzeniegan informazio panel ezberdinak ipiniko dira.

Herritarrak proiektu honetan zertxobait murgiltzeko asmoarekin, Ur Partzuergoak ere argazki lehiaketa bat antolatu du, txapelketaren gai nagusia gure ibaiak direlarik.

Bainatzen, jolasten edota gure ibaiek eskaintzen duten paisaietaz gozatzen agertzen den jendearen argazkiak jaso egingo dira kantaurikokidetza.net webgunean. Bertara iritsitako lehenengo ehun argazkiek etxeko ura aurrezteko gailu bat jasoko dute sari bezala.


Adingabeen aurkako sexu abusuak preskribatu arteko epea luzatu nahi du Espainiako Gobernuak

Delitu larrienen kasuan biktimak 50 urte izan arte salatu ahal izatea proposatu du Pedro Sanchezek; gaur egun delituak preskribatzen du, gehienez, biktimak 33 urte dituenean.

Haurtzaroa eta nerabezaroa indarkeriaren aurrean babesteko Lege Organikoaren aurreproiektua onartu du Espainiako Ministro Kontseiluak. Lege proiektu horrek zenbait neurri jasotzen ditu adingabeei babes handiagoa emateko indarkeria jasan duten kasuetan. Espainiako Kongresuak eztabaidatu beharko du proposamena.

Gaur aurkeztutako testuak proposatzen duen aldaketa nagusietako bat adingabeen aurkako sexu abusuak preskribatzeko epeari dagokio. Delitua preskribatzen hasiko da biktimak 30 urte betetzen dituenetik aurrera, eta, hortik aurrera, delituaren larritasunaren arabera, 10 eta 20 urte bitartean amaituko da delituak epaitzeko aukera. Hau da, erasoa jasan zuen pertsonak 40 edo 50 urte dituenera arte salatu ahalko du.

Indarrean dagoen araudiaren arabera delitu adingabeen aurkako sexu abusuak preskribatzeko epea zenbatzen hasten da adingabeak 18 urte betetzen dituenetik. Halaber, preskribatzeko epea 5 eta 15 urte artekoa da. Hau da, erasoa jasan zuen pertsonak 33 urte bete ostean ez dago delitua epaitzerik.

14 urtera arte, behin deklaratu

Neurri horrez gain, beste hainbat neurri jaso ditu Espainiako Gobernuaren proposamenak. Besteak beste, 14 urte baino gutxiago dituzten haurrek behin baino ez dute deklaratu beharko auzibidea hasten denetik. Zenbait elkartek salatu dute, gaur egun, lau aldiz ere azaldu behar dutela gertakarien nondik norakoak, pertsona ezberdinen aurrean.

Horrez gain, testuak jaso du indarkeri zantzuak antzematen dituen edozein pertsonak gertatutakoa salatu beharko duela. Salaketa egiterakoan anonimotasuna eta konfidentzialtasuna bermatuko zaio salatzaileari, proposamenean jasotakoaren arabera.

Lege aurreproiektuak zenbait neurri jasotzen ditu ikastetxeei, osasun zentroei, kirol arloko espazioei eta aisialdiko eremuei begira. Horietan guztietan edozein indarkeri motaren aurkako protokoloa izan beharko dute.

Ikastetxeen kasuan adingabeen ongizate eta babeserako arduradun bat izendatu beharko dute. Horrek bi zeregin nagusi izango ditu: elkarbizitza sustatzeko tresnak abiarazi, eta adingabeen aurkako indarkeria desagerrarazteko lan egin.

Ministro Kontseiluak onartutako testuak adingabeen aurkako indarkeria definitu du. Horren barruan tratu txar fisikoak, psikologikoak eta emozionalak jasotzen ditu. Horien barruan daude, besteak beste erasoak edota sexu abusuak.


'Orratza, Zapalduon Ahotsa' programaren bosgarren saioa: Espetxea eta preso politikoen egoera COVID-19 garaietan

Gaur, maiatzak 15, 22:00etan Zumaiako Irrati Piratan 'Orratza, Zapalduon Ahotsa' programaren bosgarren saioa izango da entzungai.

Beti bezala, gaur ere koiuntura politikoa, albistegia, literatura... eta askoz gehiago izango ditugu. Aurreko saioan hezkuntza esparruko borroka izan zen bezala, oraingoan COVID-19aren eraginez espetxean bizi den egoera eta preso politikoen auzia izango ditugu hizpide koiuntura politikoaren analisian.

Gainera, Amnistiaren Aldeko eta Errepresioaren Aurkako Mugimenduko kide den Sendoa Jurado elkarrizketatu dugu. Hainbat gai izango ditugu hizpide, besteak beste, Patxi Ruiz preso politikoak abiatu duen gose eta egarri greba, Euskal Herriko hainbat txokotatik Patxiri adierazitako elkartasun keinuak edota amnistiaren aldeko borrokaren gaurkotasuna.

Ofentsibari antolakuntzaz erantzun!


Martin Mac-Gragh zamudioztarrak eta Alizia Olazaba

Argazkiak: Gaizka Peñafiel

Joan den domekan “Lezamako mugetatik” mendi lasterketa egin zen hamargarren aldiz. Lasterketan 189 korrikalarik eman zuten izena. Horietatik 157 irten ziren eta 151k amaitu zuten proba. Korrikalariek 24 kilometroko ibilbidea egin zuten eta Martin Mac-Gragh zamudioztarra nagusitu zen gizonezkoen kategorian (01:56:12). Bere atzetik, Iban Buceta (01:58:18) eta Diego Pascual (01:59:39) ailegatu ziren helmugara. Emakumezkoen kategoria Alizia Olazabalek irabazi zuen (02:08:36). Olazabal hirugarren urtez izan da txapelduna, eta helmugara Sandra Sevillano (02:15:40) eta Monica Grajeraren aurretik (02:24:47) heldu zen. Bestalde, eta lasterketaren barruan, Gangureneko igoera kronometratu da lehenengo aldiz aurten. Igoerak 3,5 kilometro ditu eta probari “Ganguren ziztu bizian” ipini diote izena. Azkarrena Iban Buceta izan zen gizonezkoen kategorian (24:26), eta Alizia Olazabal emakumezkoen kategorian (28:12). Lasterketarekin batera, mendi ibilaldia eta martxa txikia ere antolatu ziren, eta bertan 400 bat lagun aritu ziren. Bero handia egon zen domekan, baina goiz osoan zehar giro ederra izan zen Lezaman. Horrela, bada, herri piperrada egin zen, odolosteak eta txakolina dastatzeko aukera egon zen eta paella erraldoi bat prestatu zen. “Lezamako mugetatik” mendi lasterketa eta ibilaldia Mugetatik lezamar kirol klubak antolatu du eta antolatze-lanetan 60 lezamar aritu dira.


Iratxok bazkide eguna du bihar

Iratxoko bazkideek euren eguna ospatzeko egitaraua 09:00etan hasten da. Argako parkean barna ibilaldia eginen dute, Arazuri eta Iruñea artean hain zuzen ere. 19:00etan jokoen txanda izanen da eta dagozkien sariak banatuko dituzte. Otamena eta herrian barnako poteoaren ondoren, 22:00etan mahaira eseri eta afaldu eginen dute, bazkide eguna hala borobilduz.


Emakumeek zientzian zer garrantzi duten erakusteko jardunaldiak

Gaur hasiko dira emakumeak zientzia ikasketara bultzatzea helburu duten jardunaldiak. Tailer eta hitzaldiak egingo dituzte hilaren 14ra arte


Alex Mendikuteren argazki proiekzioa aste bukaeran

Argazki erakusketa interesgarria irekiko du Alex Mendikute argazkilariak gaur hasi eta domekara arte. Sastiñan erakutsiko ditu 2010ean eta 2011n Aramaion ateratako argazkiak, guztiak zuri beltzean.

Aurretik beste hiru edo lau erakusketa antolatu izan ditu Mendikutek, baina oraingoan muntaia bat prestatu duela adierazi digu argazkilari aramaioarrak: "Lehen aldiz prestatu dut halako muntaia bat.

Kartoia erabiliz erakusketa txukunago bat jartzeko ez dago dirurik eta merkeena da halako ikus-entzunezko bat prestatzea. Sastiñan proiektagailua dagoela aprobetxatuko dugu eta horrela dirua aurreztu". Paraje ederrez gain, herritarren argazkiak ere ikusi ahalko dira.

Erakusketa gaur irekiko da, 19:00etatik 20:00etara. Bihar ere bisitatzeko aukera egongo da, ordu berean. Domekan, berriz, arratsalde osoan egongo da zabalik, 13:00etatik 20:00etara.


Garindarrak ‘Kontu kontari, kantu kantari’ ariko dira bihar festetan

San Sebastian jaiak ospatuko dituzte larunbatean eta igandean Garinen. Igandean mendi lasterketa jokatuko da, Goierri Trail Koparako lehenengo proba puntuagarria

Goierriko festen egutegian Garingo San Sebastian jaiak dira lehenengoak. Larunbaterako eta iganderako ekitaldi ugari antolatu dituzte Garingo auzotarrek. Aurtengo festetako egitarauari erreparatuz gero, larunbat iluntzeko ekitaldira joaten da begia, Kontu kontari, kantu kantari saiora. Auzotarren elkarlanetik, euskaratik eta kulturatik sortutako egitasmo berria da, festetan kulturak ere lekua izan dezan, eta transmisioan bermatu dadin. Garinen hasi eta Beasaingo gainerako auzoetako festetara zabaldu nahi dute.

Irati Goikoetxea aurkezle dela, batetik, kantu kantari ariko dira garindar jatorria duten hiru belaunaldi desberdinetako zortzi emakumezko, Karlos Jimenez piano jotzailea lagun dutela: Izarra Asurabarrena, Feli Odriozola, Mari Jose Lasa, Libe Galparsoro, Axun Asurabarrena, Miren Asurabarrena, Ageda Aranburu eta Oihana Mendizabal.

Bestetik, Ekaitz Goikoetxea eta Iñaki Lasa kontu kontari ariko dira ipuinak kontatzen. Lasak Astako eta Otsako, Akuiluarena eta Sugeak behiari esnea; Goi- koetxeak, berriz, Txominen laguna. Lasaren gitarra soinuaz lagunduta, Gora baserritarrak bertsoak ere kantatuko dituzte Goikoetxeak eta Lasak. Irati Goikoetxeak hainbat poesia ere errezitatuko ditu. Ikuskizunaren amaieran, denen artean, Txoria Txori abestia kantatuz agurtuko dute ikuskizuna, hil berria den Joxan Artze poeta, letragile eta txalapartari handia omenduz.

Gainerako auzoak begira

Beasaingo gainerako auzoetako (Astigarreta, Arriaran, Igartza eta Ezkiaga) bizilagunak Garinen izango dira bihar, beraien auzoetako jaietan ere antzeko kultur ikuskizuna antolatu dezaten animatzeko.


Carapazek irabazi du Asturiasko Itzulia

Richard Carapazek (Movistar) lidertzari eutsi dio, eta Edgar Pintok (Porto) irabazi du azken etapa.

Richard Carapazek (Movistar) irabazi du 2019ko Asturiasko Itzulia. Liderraren elastikoarekin ekin dio Cangas del Narcea eta Oviedo artean egin den, eta 119 kilometroko ibilbidea izan duen hirugarren eta azken etapari, eta ondo eutsi dio lidertzari.

Azken etapako irabazlea Egdar Pinto (Porto) izan da. Pinto tropelarekiko metro bazuetako abantailarekin iritsi da helmugara, eta etapa irabazi du. Carlos Quintero (Manzana Postobon) izan da bigarren, eta Jonathan Lastra (Caja Rural) hirugarren.

Sailkapen nagusian, Richard Carapzek bete du lehen postua, Krists Neilands izan da bigarren, eta Aleksandr Vlasov hirugarren.


Beasaingo lau ekintzaileren lanak eta proiektuak hizpide

Gorka Sanchez, Alex Gibelalde, Maddi Garmendia eta Ainhoa Cano beasaindar ikertzaileen eta ekintzaileen lana ezagutzeko aukera izango da bihar Igartzan, Lemniskataren Azaroa Zientziaroa zikloaren barruan.Herriko lau gazteren lana, ibilbidea eta proiektuak bertatik bertara ezagutzeko aukera eskainiko du aurten ere Lemniskata elkarteak, Azaroa Zientziaroa zikloaren barruan. Faustino Mujika EHUko irakasleak eta ikertzaileak gidatuko du saioa bihar, 19:00etan hasita, Igartzako jauregian.Ikertzaile eta ekintzaile bakoitzak hamabost minutu izango ditu bere ikerketen edo ekintzen berri emateko. Entzuleek galderak egiteko aukera ere izango dutela jakinarazi du Lemniskatak.Gorka SanchezHitza hartzen lehenengoa Gorka Sanchez izango da. Ingeniari Industrialean lizentziaduna eta doktorea da Sanchez. Nafarroako Unibertsitateko Tecnumen Ingeniaritza Termikoaren eta Fluidoaren sailean ari da lanean eta Mekaniko Fluidoan eta Beroaren Transmisioan ikerketa proiektu ugaritan parte hartu du beasaindarrak.Alex GibelaldeHamabi urtetik gorako esperientzia du Alex Gibelaldek Interneteko enpresa berritzaileetan lanean, erabiltzaile, agentzia eta partnersekin. Deustuko unibertsitatean Negozio Administrazioan Masterra egindakoa da. Boostit Aholkularitza Digitalaren sortzailea, Espainiako Twitterreko Marketing zuzendaria izana da. Gaur egun, HBO Espainiako marketing digitaleko eta salmenten zuzendaria da.Maddi GarmendiaMaddi Garmendia, berriz, Euskal Herriko Unibertsitatean Medikuntzan lizentziaduna da. Donostiako Ospital Unibertsitarioko Anatomia Patologikoan espezialista da eta irakasle lanean ari da EHUn. Hainbat artikulu argitaratu ditu aldizkari espezializatuetan, eta ikerketa proiektu ugaritan ere parte hartu izan du. Espainiako Anatomia Patologikoko Elkarteko kidea da.Ainhoa CanoBiologia Zientziatan eta biokimikan lizentziaduna da Ainhoa Cano. Gaur egun, Donostiako Biomagune CICaren Irudi Molekularraren Unitatean tekniko espezialista da. Hainbat artikulu, liburuetako atal eta monografia idatzitakoa da Cano ere. 2003an Amagoia Haurren Nutrizio saria jaso zuen. 9 ikerketa proiektutan parte hartu du.Irizarri buruzko erakusketaBestetik, Azaroa Zientziaroa zikloarekin jarraituz, astelehenean, Ordiziako Barrena jauregian Irizar koooperatibari buruzko erakusketa inauguratuko dute. Abenduaren 2ra arte egongo da Ordizian ikusgai. Abenduaren 5etik 8ra Lazkaon jarriko dute ikusgai eta abenduaren 9tik 18ra Beasainen. Abenduaren 18an hitzaldia eskainiko dute Igartzan.


Santander

Hemen duzu argazki bilduma


Santikutzekoa garaile

Legazpin aurkitzen da Euskadiko xake txapeldun berria. Santikutz Xake Elkarteko partaidea den Markel Vesga, Euskadiko txapeldun izendatu zuten apirilaren 9, 10 eta 11 bitartean Getxon jokatutako gazte txapelketan lortutako garaipenari esker.

Hasiera batean, gazte legazpiarrak Gasteizen jokatu behar zen Euskadiko kadete txapelketan parte hartzea aurreikusita zegoen arren, Arabako hiriburuan ezarritako itxiera perimetralaren ondorioz bertan behera geratu zen lehiaketa.

Alabaina, aurretik Gipuzkoako gazte txapelketan lortutako emaitzari esker, leku bat eskuratu zuen Getxoko txapelketan parte hartzeko, dagokion maila baino kategoria altuagoan.

Hiru eguneko iraupena izan zuen txapelketa honetan, Gipuzkoa, Bizkaia eta Arabako 14 jokalari aritu ziren norgehiagokan.

Garaikurra Legazpira

Santikutz Xake Elkarteko kideek azaldu dutenaren arabera, Vesgak rankingeko laugarren postutik abiatzeko aukera izan zuen: «Une horretan Elo sailkapenaren barruan aurkitzen zen Markel. Honek jokalariak txapelketa guztietan lortutako emaitzak eta bere aurkarien mailak hartzen ditu kontuan».

Bost aurkariren kontra lehiatu zen legazpiarra Getxon. Jokatutako bost partida horietatik bi berdinketa eta hiru garaipen lortu zituen Vesgak, garaipen horietatik bi garrantzi handikoak.

Hugo Peregrinek, Arabako gazte txapeldunak eta rankingean lehenengo postuan aurkitzen zen jokalariak, legazpiarraren modura lau punturekin amaitu zuen txapelketa, baina Elo sailkapenak abantaila eman zion Vesgari eta Legazpira joan zen jokalari gaztearen garaikurra.

Garaipena poztasun handiz jaso dute Santikutz Xake Elkarteko kideek eta Vesgaren familia zein lagunek. Lortutako garaipenari esker, uztailean Granadan jokatuko den Espainiako Xake Txapelketarako txartela lortu du Vesgak.


Santakrutzak: Urkiko dantzari txikiak

2011.5.3. Urkiko dantzari txikiak Santa Krutz egunean.


Erreferendumaren aldeko festa

Kataluniako erreferendumari babesa emateko festa katalana egin zuten atzo, urriaren 1ean, herriko plazan. Orioko Gure Esku Dagok, Etxeluze Gaztetxeak, Eh Bilduk eta Orain plataformak antolatu zuten jaia eta hautetsontzi bat jarri zuten plazaren erdian, demokraziaren aldeko sinbolo modura.

Argazkiak: Baliza elkartea.


Historiak handi egingo du

Maistra zuen ama, eta pobrezia gertutik ezagutu zuen txikitatik. Alfabetatu gabeko ume txiroek egunen batean eskolara joateko aukera izatearen alde borrokatuko zela agindu zion amari, eta zintzo bete du hitza.

Pobreek eraman zuten agintera eta pobreek egingo diote negar gehien, traiziorik egin ez dien seinale. Baina ez da horregatik bakarrik nabarmendu Hugo Chavez Frias. Latinoamerikako herrialderik aberatsenetako baten buru izanda, aberastasuna banatzearen aldeko politika ekonomikoak jarri ditu indarrean, hil arte. Ezkerrari erakutsi zion, armen bidez baino gehiago, bozen bidez irits zitekeela boterera, eta haren eredua Bolivia, Ekuador, Paraguai, Nikaragua, Uruguai eta beste hainbat herrialdetara zabaldu zen.

Kontinentearen buruzagi ezkertiarren artean handienetako bat izango da Chavez. Ernesto Guevara, Fidel Castro, Salvador Allende eta beste erraldoien pare egongo da, Simon Bolivarren Aberri Handiaren helburua gertuago egotearen merituaren puska handi bat berea baita.


Errei bat moztuta Deskargan

GI-632 errepidean, Bergararantz zihoan kamioi batek matxura izan du eta, ondorioz, moztuta dago noranzko horretako erreia. Ez da ari eragiten aparteko eragozpenik, baina mendate horretatik igarotzerakoan, kontuz gidatzea gomendatzen da.


Negozio katolikoa

Ai! Ederrik ikasi dudala joan den hilabetean Elizako ontasunez! [Argia 2.228 zenbakia] Lehenago jakin izan banitu horiek denak! Haurra nintzelarik ez nien egunoroz pinta esnea emanen Heletako gaixoak musu-truk artatzen zituzten mojei. Estatuak ez baitzuen erizainik pagatzen garai haietan. Nire auzoak ez zion batean kilo bat lursagar, bestean dozena erdi bat arrautza emanen neskei eskola musu-truk egiten zion mojari.

Entzuna baitut Iparraldeko neska eskoletan %95 mojek sortuak direla, Paueko artxiboetara joan beharko dut lehenbailehen zinez horrela izan den segurtatzeko! Seguru naiz Isturiztarrek gezurra sakatu didatela 12 urtez. Eliza zaharberritu dute: 70.000 euro! Erakunde publikoek beretua 1905ean, gastuen %75a haiek pagatu zutela sinetsi dut. Ez ahal du diru horren erdia hango apaizak beretzat hartu!

Hamar eurorekin eguna pasatu baitut Vatikanoko erakustokian, seguru naiz Bouyghes-en esku izan balitz urririk sartuko nintzela. Aitortu behar dut izpiritu bihurri batek erran didala hamar zatitan eman lezakeela erakusgai hori eta bakoitzaren sarrera karioago pagarazi. Nolako gaixtakerik asmatzen dituzten zenbaitek besten zikintzeko! Nolaz ez digu ezer erran artikuluak Caritasek eskutan erabiltzen dituen milaka milioiez? Besteak beste Afrikako 800 erietxez goiti bere gain dituela Elizak baitiote, malaria, HIES, umeen beheitiko eta beste artatzeko, jakin ezazue gezurra latria direla horiek denak. Abbe Pierre eta Mère Terexak eskutan ibili milioietarik zenbat ez dituzte berentzat gorde! Ama maitea! Pedro Aramendi lasalletar fraileari Eusko Jaurlaritzak duela bost urte eman baitio Ellakuria saria, ez ahal du dirua Etiopiako palazioetan xahutzen, aire egokituan, gero Franck Ribéry bezalako futbolari famatuei igorriko dizkien adin-gabeko neska ederren konpainian. Eta ez musu-truk!

Marokon, nomada berbereen erdian, egun hemen, bihar han, argi indar, ur eta komunik gabe, 40 urte honetan oihal etxe batean bizi den moja gipuzkoar hura, nongo diruarekin etorri ote da familiaren ikustera duela bi urte? Orain badakit: Elizako ondasunetarik hartua!

Txema Auzmendi jesuitaren etxean bizi diren batzuk etorkin eta preso ohiak direla erran badidate haren lagunek, joka nezake poliziak direla? Horra zergatik den libre atera kargurik gabe. Eta pagatu duen bermea, nondik zeukan ez bada Elizako ondasunetatik?

Flash bat izan dut joan den maiatzean artikulu hori irakurtzean. Giza gaixo inozente bat baizik ez nintzen orain arte. Orain, argi ikusten dut nolako jukutrien erdian murgildurik nagoen.

Eskerrak Jainkoari.


Portugalgo, Frantziako eta Bizkaiko artisauak saritu dituzte Getxoko Eskulangintza Azokan

Portugalgo, Frantziako eta Bizkaiko profesionalek eskuratu dute Getxoko Eskulangintza Azokaren diseinu eta stand lehiaketen sariak. Feria Areetako Xake plazan kokatuta dago eta, bertan, igandera arte, 98 postutan saltzen diren hainbat espezialitatetako artikuluak ikusteko eta erosteko aukera egongo da. Bestalde, Itzubaltzeta / Romoko Ibaiondo kalean Gastronomiaren Gunea kokatu dute eta, horretan, beste 14 saltoki ere badaude. Azokaren ordutegia honako hau da: 11:00etatik 14:30era goizez eta 17:00etatik 21:00etara arratsaldez. Bihar, larunbatarekin, 21:30ean itxiko dute. Iaz bezala, sarrera doakoa da. Diseinu eta stand lehiaketak orain dela zenbait urte abiatu ziren. Lehenengoak berrikuntza sustatzea du helburu nagusi eta bigarrenak salmenta postuen itxura, originaltasuna eta erakargarritasuna saritzen ditu. Argazkian, katutxoa orain bi urteko eskulangintza azokan.

Diseinu Lehiaketan Frantziako Philippe Laffonten Estampa y Bibliografia tailerrak irabazi du lehenengo saria, "Puente Colgante de Bizkaia" paper gaineko serigrafiaz baliatuta. Bigarren saria Teresa Salutregiren Bilboko Urre Joyeros tailerrak eskuratu du, amatistaz eginiko lepoko bati esker. Stand lehiaketari dagokionez, Amorebieta-Etxanoko Iñaki Unanue eskulangilearen egur tailerra atera da irabazle eta bigarren saria Joao Clara eta Antonio Costa artisau portugaldarren Ecola ehungintza tailerrak eskuratu du.

Hainbat espezialitate

Aurtengo azokan hainbat espezialitate daude ikusgai: zeramika, bitxigintza, ehuna, harriak, metala, larrukigintza eta landare-zuntzaz eginiko lanak. Halaber, ezin dira ahaztu artisautzan hain ohikoak ez diren beste arlo batzuk ere. Guztira, 26 izango dira Areetan ikus daitezkeen eskulangintza arloak. Gainera, gastronomia-gunea ere badago, Itzubaltzetako Ibaiondo kalean. Bertan, 14 salerosle ariko dira igandera arte.


Lesakako Arkupe pilotazale elkarteak larunbatean eginen du urteko batzarra

18:00etan lehen deialdian eta 18:30ean bigarrenean

Lesakako Arkupe pilotazaleen elkarteak urteko batzar orokorra eginen du larunbat honetan, martxoaren 8an, arratsaldeko 18:00etan lehen deialdian eta 18:30ean bigarrenean.

Gai-ordena

Batzarraren gai-ordenari dagokionez, lehenik joan den urteko batzarraren akta irakurri eta, bazkideek hala erabakitzen badute, onartu eginen da. Ondotik, kontuen egoera aztertuko da eta 2007garren urtean egin ziren aktibitateen balantzea eginen da. Segidan, 2008 urterako aktibitateen programaketa eta aurrekontuak aztertuko dira. Gida batzordearen proposamenak begiratu ondotik, gida batzordeari buruzko hausnarketa eginen da eta akautzeko eskari-galderak eginen dira.

Agertzen ez den bazkideak 6 euro ordaindu beharko ditu

Lesakako Arkupe pilotazaleen elkarteko zuzendaritza batzordetik jakinarazi dutenez, batzar honetara egiaztatu edo justifikatu gabe agertzen ez denak sei euro ordaindu beharko ditu. Gaur egun, ehun kide baino gehiago dituen elkarteko bazkideak urteko batzarrera agertzeko neurri eraginkorra izanen da, dudarik gabe.


Langa gorago dago orain

Euskadi-Muriasek Kontinental Profesional mailako lehen urteko arrakastari eutsi nahi dio bigarrenean. World Tourreko proba gehiagotan lehiatzeko aukera izango du.


Umorebolloak

Canal Surrek kanpaikadetan egindako hanka sartze monumentalak lausotu du Cristina Pedrochek jantzi beltz horrekin eman nahi zigun sasi ezustekoa. Ez balitz lehen kanpaikadaren ostean andaluziarrek iragarkietarako tartea egin zutelako, ziur asko gehiengoaren ahotan izango litzateke beltzaranaren atentzioa emateko espektakulua. Estanpak Erregearen jantzia fabula ekarri zidan gogora; denok biluzik ikusten genuen bitartean, berak jantzita zihoala defendatzen zuen. Ez naiz soinekoa ikusteko adina zintzoa izango, zer egingo zaio. Zintzotasun printzak agertu dituena Canal Sur kateko emisio arduraduna izan da, Jose Luis Periñiguez, dimisioa aurkeztuta. TVEn lan egindakoak aurreratu du ezbeharrean behintzat beste hiru langilek izan dutela zerikusia. Ikusiko dugu noraino heltzen den kontua, estalkirik gabe, zenbatek hartzen duten hotza.

Pedrocheren outfit-aren arduradunak, ordea, ez du dimitituko. Ez gaitezen konfunditu, begi parea daukadala aurpegian, tipa eder baino ederragoa zihoala igartzeko. Baina, arras nekatuta naukate umorebolloek. Gero eta jasanezinagoa egiten zait Telecincok eta, batez ere, La Sextak bultzatzen duten kazetari eredu hori. Edertasun femenino estereotipatu eta esklaboan oinarritutakoa, heteronormaren euskarri, eta azken batean emakumeon existentzia ugalketara sinplifikatzen duena. Inma del Moralek hasitako bideari laster eutsi zion Patricia Condek. Hasieran Florentino Fernandez eta Javier Capitanen itzalean, ondoren Angel Martinen ondoan. Programa horrek ekarri zituen besteak; Pilar Rubio, Berta Collado, Paula Prendes, Cristina Pedroche. Eta bitartean, Buenafuentek bazuen tankerakoa baina erabat desberdin zirudien neska bat: Ana Morgade. Aurrekoen zerrendan sartu ezin daitekeena, baina gizon parearekin sortutakoa hura ere.

Neskazahar izen nardagarria jartzen dietenei edo desesperatuki mutil bila dagoen andre eredutik at egiten duen pertsonaia umoristikorik topatu ez dudan arren, umorebolloetaz neka-neka eginda gaudenontzat bada beste aukera bat: Miranda Hart. 2009tik ari da telebistan tuntunarena egiten show propioan. Zeharo matxista den arren, umore britainiarreko esketxak algara erraz eragitekoak dira. Mr. Bean-en falta sumatzen genuenontzat, jantzita doan must bat.


Nafarroako Toki Entitateentzako laguntzak, Nafarroako Udalek eta Kontzejuek epe luzerako hitzartutako kreditu-eragiketen interes-tasen igoeren ondorio kaltegarria arintze aldera

http://www.cfnavarra.es/bon/071/F0701121.htm

Non argitaratua:

NAO 14. zk., 2007ko urtarrilaren 31koa (asteazkena)

Onuradunak:

2006ko abenduaren 31n zor biziaren egoeran aurrekontuetako eragiketetatik sortutako polizak dauzkaten udal eta kontzejuak izan daitezke laguntzen onuradun. Betiere, aipatu eragiketak entitate finantzarioekin hitzartuak izanen dira, interes-tasa edozein dela ere. Onuradun izateko, udalek eta kontzejuek zerga arloko betebeharrak eta Gizarte Segurantzarekikoak beteak eduki beharko dituzte diru-laguntzak emateko ebazpen-proposamena ematen denean.

Epe-amaiera:

2007/03/31


"Lehentasuna da autismoa ahalik eta azkarren antzemateko lana"

Autismoaren berri eman, eta sindromea duten haurrei lagundu nahi die Nafarroako Autismo Elkarteak. Amaia Ariz du buru.


Jokin Labayen: "Oso bertsokera ezberdinak entzuteko aukera egongo da Gipuzkoako Bertsolari Txapelketan"

Irailaren 14an hasiko da Oñatin 2019ko Gipuzkoako Bertsolari Txapelketa, eta hiru hilabete beranduago, abenduaren 14an bukatuko da Donostian. Azaroaren 17ko finalaurrekoa, gainera, gainera, Arrasaten egongo da jokoan. Gipuzkoako Bertsozale Elkarteko Jokin Labayenek azaldu ditu xehetasun guztiak.


«Errefuxiatuak merezi bezala hartzeko borondaterik ez dago»

'Asiloa Espainian: harrera sistema ez oso abegikorra' txostena kaleratu du Amnesty Internationalen Espainiako adarrak: sistema zaharkitua, diskriminatzailea eta arbitrarioa dela salatu du erakundeak.

Donostian izan da asteon Esteban Beltran (Madril, 1961), AI Amnesty Internationalen Espainiako zuzendaria, EHUren udako ikastaroetan parte hartzen. Errefuxiatuen krisia puri-purian, Espainiaren harrera sistemak dituen gabeziak salatu ditu gobernuz kanpoko erakundeak Asiloa Espainian: harrera sistema ez oso abegikorra txostenean. Sistema «arbitrarioa, diskriminatzailea eta eragingabea» dela dio, eta, luze gabe, txirotasunera daramatzala ohartarazi du.

Asilo eskubidea aztertu duzue: zertan jarri duzue arreta?

Ia bi urteko ikerketa baten emaitza da. Era askotako agintariekin eta erakundeekin hitz egiteaz gain, 82 pertsonaren lekukotza jaso dugu. Guztiak asilo eskatzaileak edo errefuxiatuak dira Espainian: batzuk Ceuta eta Melillako Etorkinak Behin-behinean Hartzeko Zentrokoak dira, eta beste batzuk, Andaluzian dauden bestelako zentro batzuetakoak.

Ez dituzue atera ondorio batere baikorrak.

2009ko Asilo Legea zaharkituta dago, eta, gainera, ez ditu betetzen Europako zuzentarauak. Izatez, abisua jasoa du Espainiak: zigorra jaso dezake ez betetzeagatik. Gainera, zazpi urteren ostean, Espainiak ez du araudirik: harrera sistema guztia arau apalagoetan oinarrituta dago; beraz, noizbait, arbitrarioa izan daiteke.

Zergatik da sistema diskriminatzailea eta eragingabea?

14.000 lagun daude itxaron zerrendan. Eta arazoa ez da soilik errefuxiatu gutxi iritsi direla: etorri direnak, gainera, itxaron zerrendan daude. Ezagutu dugu esperoan bi urte eman duenik. Gainera, nazionalitate batzuek aukera hobeak dituzte asilo eskubiderako: Ceuta eta Melillatik aukera gehiago dituzte siriarrek. Kongoko Errepublika Demokratikokoa bada, ez dauka aukerarik asiloa eskatzeko, hesia gaindituta ez bada.

Asilo eskatzaileak ez direla Espainian gelditzen diozue. Zergatik egiten dute alde?

Azken urteetan, asilo eskatzaileentzako aurrekontua murriztu egin da Espainian: 300 milioi eurotik 93ra. Baina, gainera, 14.000 dira, gutxienez, asiloa eskatua zutenak eta beste herrialde batera joan direnak, Espainian baino baldintza hobeak dituztelako. Horrek guztiak erakusten du sistema ez dagoela behar bezala prestatuta, ezta gutxieneko kopuru irrigarrienak hartzeko ere.

Asilo Legeak islatzen du garaian garaiko gobernuen utzikeria?

Ez da sekula lehentasuna izan. Nahiko larria da lehentasuna ez izatea, ezta legea betetzeko bada ere; baina Bigarren Mundu Gerraz geroztik izan den krisirik larrienean, lehentasuna ez izatea arduragabekeria hutsa da, eta berariazko politika bati erantzuten dio. Ez badituzu errefuxiatuak behar bezala hartzen, zure harrera sistema ez bada oso abegikorra, eta, gainera, gutxi hartzen badituzu, argi dago ez duzula nahi errefuxiatuak etortzerik.

Europako zuzentarauak hemezortzi hilabeteko laguntza aurreikusten du. Eta gero?

Hor dago koska. Asilo sistemaren barruan sartzen bazara, eta ez bazara beste herrialde batera joaten, zenbait laguntza jasoko dituzu, eta hemezortzi eta 24 hilabete artean molda zaitezke. Epe hori agortzen denean, jendeak kanpoan bilatu behar du laguntza. Eta ez luke hala behar: babesa ez da bakarrik horiei harrera egitea, baizik eta haiek integratzea. Epea agortzean, ahal duten eran iraun behar izaten dute.

Asilo eskaerei ez erantzuteak zein egoeratan uzten ditu?

Oso egoera zailean. Espainian egon daitezke legez, baina ez dute ez etxebizitzarako ez lanerako baimenik: linbo batean bezala geratzen dira. Espainiak milaka eta milaka errefuxiatu hartu izan balitu, ulergarria litzateke, baina ez da hala: Alemaniak iaz 461.000 hartu zituen, baina guk 14.000 baino ez genituen jaso. Ez dago justifikaziorik: ez dago borondaterik errefuxiatuak merezi bezala hartzeko.

Iaz, Europako Batasuneko estatuek kupo bidezko sistema bat adostu zuten. Zer behar da hitza bete dezaten?

Ez da soilik EBko estatuen kontua: aberatsak diren edo errefuxiatuak jasotzeko gai diren 48 herrialdez ari gara. Eta batzuen eta besteen artean desberdintasunak daude. Kanadak 26.000 errefuxiatu jaso ditu sei hilabetean. Alemaniak, urte bakarrean, 461.000 integratu beharko ditu. Suediak, 162.000. Europako Batasuneko kideek errazago adosten dute errefuxiatuei etorrera zailtzea, harrera egitea baino.

Turkiarekin eginiko hitzarmena lekuko.

Oso azkar jarri dira ados, ikerketek esan arren Turkiak bi milioi errefuxiatu dituela, Siriara edo Afganistanera bidaltzen dituela, haien etorrera oztopatzen duela. Dirua tarteko, bermatu dute Turkia Europaren zaindari izatea. Baina ez dira ados jartzen gutxieneko kopuruetan. Espainiak esan zuen 17.000 hartuko zituela: zer dira 17.000 errefuxiatu? Huskeria.

Gobernuz Kanpoko Erakundeak eta herritar boluntario taldeak ari dira errefuxiatuei laguntzen.

Estatuak salbatu behar ditu errefuxiatuak itsaso zabalean, harena da erantzukizuna. Errefuxiatuek bide legezkoak eta seguruak edukitzea litzateke erantzukizunez jokatzea. Harrera sistema komun batean hartu beharko genituzke, nazioarteko estandarrei jarraituz. Gaur arte ez da posible izan. Aurten aukera bat dugu: historian lehen aldiz, asiloaren eta babesaren inguruko mundu mailako konferentzia bat izango da irailean.

Sinesten duzu konferentzia horren eraginkortasunean?

Bestelako konferentziei begiratzen badiegu, ez! Baina lehenengoz irekiko da herrialde guztiek batera eztabaidatzeko aukera: nonbaitetik hasi behar da.

Bat datoz gobernuen jarrerak eta herritarrenak?

AIk inkesta bat egin berri du hogei herrialdetan, errefuxiatuen inguruko hainbat kontu galdetuz. Gehiengoak uste du errefuxiatuek asiloa merezi dutela. Espainiaren kasuan, esaterako, 10etik 1ek hartuko luke errefuxiatu bat etxean. Hori beteko balitz, ez litzateke inongo arazorik egongo. Baina kontua da, inoiz gertatu ez den bezala, simetrikoak direla gobernuen eta herritarren jarrerak. Baina iritzi publikoak errefuxiatuak gorrotatuko balitu ere, gobernuen obligazioa litzateke errefuxiatuak hartzea.

Hauteskundeak izango dira laster Espainian: zein neurri hartu beharko lituzkete parlamentu eta gobernu berriek?

Beharrezkoa da sistemari sakoneko erreforma egitea. Parlamentu berriak batzorde berezi bat osatu beharko luke erreforma hori egiteko. Gobernu berriak asilo sistema errefuxiatuen beharretara egokitu beharko luke, eta beharrezkoak diren aldaketak egin araudian. Baina, bitartean, 17.000 errefuxiatu horiek ekarri egin behar dira. Gobernu batzuen eta besteen arteko diferentzia errefuxiatuak hartzeko borondatean dago. Hori da aldatu behar dena.


Beste txapel bat Apezetxeak eta Salaberriak

Antton Apezetxea eta Iker Salaberriak beste garaipen bat eskuratu dute Irurtzungo txapelketan. Finalean Espinal eta Mata Oberenako bikoteari18-9 irabazi zioten.


Bortzirietako eta Leitzaldeko komertzio kasik guziak itxiak daude

Baztanen eta Malerrekan ez da halako segidarik

Komertzio arloan, Bera eta Lesakako denda gehien-gehienak itxiak daude, maiatzaren 21eko grebaren ondorioz. Sunbillan ere erabat itxiak daudela aipatu digu ELAko Joxe Mari Arribillagak, baina Doneztebe eta Elizondo aldeko komertzioetan greba ez da erabatekoa. Arribillagak aipatu digunez, greba aitzinetik, Lesaka, Bera, Doneztebe eta Baztango merkatarien elkarteekin bildu ziren, huelgaren berri emateko eta haien beren problematikaren berri eman zieten sindikatueik. Honela, zenbait dendek 10:00ak arte ireki eta gero ixteko asmoa azaldu dute. Halere, Berako Altzate karrikak irudi ikusgarria eskaintzen zuen, goizeko 9:30ean, denda gehien-gehienak itxiak eta karrikan inor ikusten ez zela. Gauza beretsua gertatzen zen Lesakako Plaza Zaharrean ere. Leitzaldean ere erabat itxiak daude komertzioak.

Ikastetxeetan ere segida

Ikastetxeetan ere segida zabala izaten ari da greba. Berako Labiaga ikastola eta Lesakako Tantirumairu ikastola itxiak daude eta Berako Ricardo Baroja eta Lesakako Irain eskolan Nafarroako Gobernuak ezarritako guttieneko zerbitzuak bete dituzte. Hala, zuzendaria, ikasketa burua eta lau langiletatik bat izan dira lanean. Toki-Ona institutuan dozena bat langilek greba egin dute. Leitzaldeko ikastetxeetan ere ez da klaserik gaurkoan. Herriko Etxeei dagokienez, Bera eta Lesakakoa itxiak daude, baina guttieneko zerbitzu gisara, langile bana dute, badaezpada, larraialdiren bat gertatuko balitz ere. Leitzaldean ere berdin. Autobus enpresek ere guttieneko zerbitzuak betetzen ari dira. Bera eta Lesakako kiroldegiak ere itxiak daude.


Sakandarren Eguna blog eta guzti dator

Bide horretan batzordeak bloga egitea erabaki du. Eta horretarako bi arrazoi eman ditu. Alde batetik, "egunari buruzko berriak jaso ahal izateko beste kanal bat sortzea". Bestetik, blogak ematen dituen aukerak baliatu nahi ditu batzordeak "sakandarraren iritziak jaso ahal izateko". Hau da, foro gisa erabilia izateko. Sakandarren egunaren blogean sartzen denak informazio gutxi batzuk opatuko ditu hasiera batean. Baina eguna hurbildu ahala bere edukia aberastuz joanen da. Egunaren antolaketaz arduratzen den batzordeak dei egin du "gaiei buruz eta sakandarren egunari buruzko iritziak ematera, guztion artean, gure neurriko Sakandar Eguna antolatu" ahal izateko.


Oliver Stone: 'Donostian hartuko nuke erretiroa'

Oliver Stone zinema-zuzendariak 60. Urteurreneko Donostia Sari Berezia jasoko du gaur gauean eta Donostia gogoko duela aitortu du: 'Emakumeak, janaria. Posible badut, hemen hartuko dut erretiroa'.

Oliver Stonek (New York, 1946) 60. Urteurreneko Donostia Sarietako lehena (bestea Dustin Hoffmanek jasoko du) jasoko du gaur, "Estatu Batuetako zinema garaikideko zuzendari garrantzitsuenetariko bat" izateagatik eta "pil-pilean dauden gai politiko eta sozialei" tarte egiteagatik.

"Zoragarria da Donostiara itzultzea, 1987an 'Salvador' pelikularekin izan nintzen hemen eta 3.000 lagunek belodromoa bete zuten", gogoratzen du.

20 film baino gehiago egin ditu eta hiru Oscar sari (horietako bat "Midnight Express" filmaren gidoilari moduan) jaso ditu, baina "Savages" lana aurkeztera etorri da Donostiara, Zabaltegi-Perlak sailean.

Travolta bueltan da Donostian 29 urteren ostean (1983an "Staying Alive" lanarekin etorri zen), baina Donostia Sarietako bat jasotzera kasu honetan. "Zoriontsua naiz jendea norbaiten lana ospatzeko biltzen delako", mundu guztiak "gainontzekoak suntsitzeko" ahaleginak egiten baititu, bere aburuz. "Saturday Night Fever" pelikularen itxuratik oso urrun agertu da gaur, ilea beltza motz-motz eta Quentin Tarantinok "berriz jaiotzen" lagundu zuela aitortu du, "Pulp Fiction" laneko Vincent Vegaren paperean sartzeko. Oscar sarietarako bigarren hautagaitza eskuratu zuen.


Pakistanen hamalau lagun zendu dira borroketan

Pakistan iparraldeko Swat bailaran armada egiten ari den erasoen ondorioz, hamalau lagun hil dira gaur. Haren arabera, taliban ekintzaileak dira hildakoak. Borroketan soldadu bat ere hil dela jakinarazi dute.

Ekintzaile islamisten eta soldaduen arteko borrokak egunero izaten dira eremu horretan, "talibanen aurkako" operazioa, uztailean amaitutzat eman arren. Dagoeneko ihes eginda zeuden milaka zibil etxeratzen hasi da Gobernua.

Apirilean operazio berezia martxan jarri zenetik, 1,700 lagun eta 200 soldadu hil dira, armadak adierazi duenez. Haren arabera, hildakoak ekintzaileak dira.

Hamalau polizia zauritu dira atentatu batean

Hamalau polizia zauritu dira Pakistango iparraldean izandako atentatuan. Horietako hiru larri daude, gobernuaren arabera.

Bide bazterrean jarritako bonba batek eragin du leherketa, presoak zeramatzan furgoneta bat aurretik pasatu denean.


Bola eta Toka Eguna gaur Legazpin

Hernaniko bolari eta tokariek urteroko zita dute gaur, Gipuzkoako Bola eta Toka Eguna ospatuko baitute. Aurten Legazpin egingo dute, eta bertan emango dira urte guztiko txapelketetako sariak. Aurten ez da hernaniarrik sarituen artean, baina koadrila joango da bertatik, eguna ospatzera. Goizean 09:30etatik 11:00etara txapelketa egingo dute. 12:00etan meza. 14:00etan bazkaria Aitxuri jatetxean. Eta ondoren omenaldia: Jose Maria Ugarte, Jesus Maria Intxausti eta Juan Maria Inurrategiri.


Ospitalerako autobusa linea kentzeko arriskua

Foru Aldundiak ahoz baieztatu dio Usurbilgo Udalari ospitalerako autobus linea kendu egingo dutela. Autobus zerbitzu hori Lasarte-Oriatik ere igarotzen da, baina momentura arte, ez dute xehetasun gehiagorik eman, eta ezin daiteke jakin zein eragin izango duen horrek herrian.

Murrizketarik ez plataformak "ozenki" salatu du aldundiaren baieztapena: "Zerbitzu horiek indartu egingo dituztela saltzen ari dira".

Herritarren iritzia "kontuan hartu gabe" hartu dutela salatu dute. "Inposizio bidez hartzen ari dira erabakiak".

Horren aurrean "kezkatuta" agertu dira laster argitaratuko duten kontzesioaren aurreproiektuarekin, eta bertan behera uzteko eskatu dute.


Usansolo txapeldun aurreneko aldiz Herriarteko esku pilota torneoan

Usansoloko ordezkariak eta auzokideak garaipena ospatzen :: Juan Echeverria, Mundo Deportivo

Usansolo eta Markiña udalerriek Bizkaiko Herriarteko esku pilota txapelketako finala jokatu dute ekainaren 23an Zornotzako frontoian, eta garaipena usansolotarrek lortu dute. Txapelketa honetako finala jokatu zuten azkenekoa 2004an izan zen, baina zilarrezko domina eskuratu zuten Lezamaren kontra Zeanurin. Aurten, 13 urte ondoren, txapela irabazi du Usansolok.

Usansolo taldea osatu dute Azkueta-Gomez (kadeteak), Orue-Ruiz (gazteak) eta Beitia-Gonzalez (nagusiak) bikoteek. Herriarteko torneoa irabazteko Usansolok atzean utzi ditu Atxondo, Munitibar, Bermeo, Dima eta Markiñako taldeak.


Gazteen solasaldia, Australiako telesailak eta animalia sakrifikatzaileak

Ataria irratiko goizeko magazina. Gaurkoan, Iker Ibarluzearen eguraldi iragarpena, gazteekin solasaldia gazteen emanzipazioaz, Tolosaldeko emakumeen etxeaz edota Altsasuko gazteen aurkako auziaz, Alain Rekondok Australiako hainbat telesail gomendatu dizkigu, Jon Ander Galarraga biologoak anaia sakrifikatzailearen irudia zer den kontatu digu eta Karlos Linazasoro izan dugu kale kantoitik.


Nafarroako Podemos alderdiko Laura Perez, gaurko 'Egun On Euskadi'n

Nafarroan hauteskundeen ondoren dagoen egoera politikoaz galdetuko dio Estepan Aldamiz-Etxebarriak.

Gaur, Estepan Aldamiz-Etxeberriak Laura Perez Nafarroako Podemos-Ahal Dugu alderdiko idazkari nagusia elkarrizketatuko du ETB1eko 'Egun On Euskadi' albistegian, maiatzaren 24ko udal eta foru hauteskundeen emaitzen inguruan.

Horrez gain, Juan Mari Juaristi, Dani Maeztu eta Elena Martinez de Madina kolaboratzaileek euren iritzia emango dute solasaldirako mahaiaren inguruan, eta Olaia Urtiagak eguneko albisteen berri emango du.

'Egun On Euskadi' 09:00etatik aurrera izango da ikusgai, ETB1en.


Kondenatutako buruzagi katalan independentistei babesa adierazteko mobilizazioak egingo dituzte gaur

Sedizio delitua leporatuta, 13 eta 9 urte arteko kartzela zigorrak ezarri dizkiete daborduko espetxeratuta dauden bederatzi buruzagi katalan independentistei. Gure Eskuk elkarretaratze zaratatsuak deitu ditu gaur iluntzerako, tartean Getxon eta Erandion.

Denera, ia 100 urteko espetxe zigorrak ezarri dizkie Espainiako Auzitegi Gorenak 2017ko urriaren 1eko erreferendumaren harira epaitutako buruzagi katalan independentistei. Matxinada delitua baztertu arren, sedizioa leporatu diete zigortutakoei. Hiru auzipetu ez dira espetxean sartuko; hiruoi desobedientzia delitua egotzi diete eta 2.000 euroko isuna ordaindu beharko du bakoitzak. Era berean, urte eta zortzi hilabeteko inhabilitazioa ezarri diete azken horiei.

Mobilizazioak

Euskal Herrian gaur arrastirako deitu ditu Gure Eskuk elkarretaratze zaratatsuak; era berean, zapatuan arrastian manifestazioa egingo dute Donostian. Ernai gazte antolakundeak, bere aldetik, eguenerako deitu ditu mobilizazioak hiriburuetan.

Getxon eta Erandion ere elkarretaratzeak egingo dituzte: Algortako Telletxe plazan (19:30ean), Itzubaltzeta/Romoko Santa Eugenia plazan (19:30ean), Astrabuduko Josu Murueta plazan (20:15ean) eta Erandioko udaletxearen aurrean (20:00etan).

Gainontzeko herrietan ere baliteke mobilizazioak egotea, adi deialdiei.

Sententzia, osorik:

Sentencia del Tribunal Supr... by eldiario.es on Scribd


Hainbat herritarrek hartuko dute parte rugby jokalari beteranoen topaketetan, Zubietan

Rugby giroa arnastuko da Zubietan asteburu osoan zehar, Europa osotik etorritako hainbat jokalari beteranoen topaketak direla eta. Bertan egongo dira hainbat herritar ere: Juantxo Prieto, Manu Pelaez, Ritxar Espinosa, Gorka Fernandez eta Jose Mari Nuñez. Hainbat partidu jokatuko dituzte ostiraletik igandera. Bi urtean behin egiten dira gisa honetako topaketak.


Hemen da eitb.com berria

Entretenimendua eta informazioa oinarri hartuta, izaera multimedia eta multiplataforma izango du.

eitb.comberria abian da, eta EITB Taldeak izaera multimedia eta multiplataformaren alde egindako bidea zabalduko du apustu honek. Irratiko eta telebistako edukiak ardatz hartuta, entretenimendua eta informazioa izango dira oinarri.

Lehenengo egunetan, Beta fasean egongo da; hots, probetarako aldian. Iritzi eta iradokizunak helarazi nahi badituzu, sare sozialetako ohiko bideak ez ezik, horretarako prestatu dugun helbide elektronikoa ere erabil dezakezu.


Hauteskundeetako joko zikina

Politikaren inguruko komedia arina egin du Jay Roach zinemagile arrakastatsuak: 'The Campaign'

Hauteskunde giroarekin aspertuta dagoenak badu zerekin dibertitu asteburuan. Hausnarketa eguna aproposa izaten ahal da The Campaign filma ikusteko eta politikarien kontura irri egiteko. Ez da honako hau EAEko hauteskundeetarako propio pentsatuta dagoen filma, AEBetako hauteskundeak ditu jomugan, baina hainbat gauzatan paralelismoak harrigarriak izaten ahal dira.

Cam Brady kongresuko kide beteranoa da, eta oso ongi ezagutzen du iritzi publikoaren aurrean nola jokatu behar den. Dena den, ezuste batean huts larri bat eginen du, eta eskrupulurik gabeko aholkulari politiko pare batek kontu hori baliatu nahiko dute. Hautagai alternatiboa sustatzeko urrezko aukera ikusiko dute.

Marty Huggins izanen da aukeratuko dutena, esperientziarik gabeko pertsona itxuraz ondratua. Hasiera batean, Cam beteranoak ez du batere serio hartuko Hugginsen hautagaitza, baina berandu baino lehen ohartuko da arerio arriskutsua izaten ahal dela. Kanpainan sartuta, bi hautagaiek mota guztietako trikimailuak erabiliko dituzte garaipena lortzeko. Bideak ez du axola, irabaztea da inporta duen gauza bakarra.

Jay Roach zuzendaria arrakasta handiko komedien egilea da. Bereak dira Austin Powers saileko pelikulak, baita Meet the Parents eta horren ondotik etorri zen Meet The Fockers ezagunak ere. Protagonista lanetan gisa honetako filmetan oso ohikoak diren bi aktore daude: Will Ferrell eta Zach Galifianakis.

'THE CAMPAIGN'

Zuzendaria: Jay Roach.

Aktoreak: Will Ferrell, Zach Galifianakis, Jason Sudeikis, Sarah Baker, Katherine LaNasa, Brian Cox, John Lithgow.

Herrialdea: AEB.

Urtea: 2012.

Iraupena: 85 minutu.

Estreinaldia: Ostiralean estreinatuko dute Hego Euskal Herrian.


Museora egokitutako azoka

Azpeitian Market 8 azoka egingo dute asteburuan, eta, lehenegoz, gastronomiak, kulturak eta modak bat egingo dute hango Burdinbidearen Euskal Museoan.

Zumaia eta Zumarraga lotzen zituen Urolako Trenaren zortzigarren geltokia zen Azpeitikoa. Ibiltarien joan-etorrietarako ez ezik, herrian eta inguruetan egiten ziren azoketara joateko lotura zuzena zen trena. Izan ere, bertara joateko eta salgaiak batetik bestera eramateko garraiobide nagusia izan zen duela 30 urtera arte. Tren enblematikoak izan zuen funtzioari eta, batez ere, Azpeitiko geltokiaren zenbakiari tiraka, astebururako Market 8 azoka antolatu dute, lehendabizikoz, Teresa Mangasek (Azpeitia, 1972) eta Belen Ibarrolak (Aia, 1967). Bi egunez, azoka handi bihurtuko da Azpeitian dagoen Burdinbidearen Euskal Museoa, eta modak, gastronomiak eta kulturak bat egingo dute bertan.

"Trenak, tradizioz, harreman zuzena izan du kulturarekin eta gastronomiarekin. Garai batekoa da hori guztia, baina ongi uztar daiteke egungo joerekin; iraganera, gaur egunera eta etorkizunera egindako ibilaldia izango da azoka, produktu tradizionalez gain, gaur egun joera direnak ere eskainiko ditugulako". Artisautzak protagonismo berezia hartuko du azokaren lehenengo edizioan; 30 bat postu jarriko dituzte museoko azpiegituretan, eta eskuz egindako eta "kalitatezko" produktuak jarriko dituzte erakusgai. "Norberak egindako produktuek balio berezia izaten dute, eta egun aukera oso zabala dago jarduera horretan", azaldu dute antolatzaileek. "Zenbait lagunek diseinuak bakarrik egiten dituzte, eta beste batzuek hasieratik amaierarainoko prozesua egiten dute. Egungo joerei jarraitzen diete, ordea, guztiek, eta balioa eman nahi diogu horri".

Arropa eta osagarri "originalak" izango dira, beraz, salgai jarriko dituztenak, eta beste hainbat ekintzarekin osatuko dute azokaren egitaraua. Izan ere, tailerrak eta erakustaldiak egingo dituzte bihar eta igandean. Eliku nutrizio aholkularitzako kideek, esaterako, gosari osasungarri bat prestatzen erakutsiko diete bertaratzen direnei, eta landareak hazteko kodedama Japoniako teknika azalduko du Kimu Bat enpresak. Horrez gain, string art diziplinaren berri emango du Harrihari artisautzak; irudiak hariz egiten dira teknika horrekin, eta umeentzako egurrezko jolas didaktikoak ere egingo dituzte.

Jarraitu erreportajea irakurtzen Gipuzkoako Hitzaren webgunean.


"Ume gaiztoen Festa" asteburupasa ederra elkarrekin!

Maiatzaren 9 goizean hasiko dugu abentura eta hurrengo eguneko arratsaldean amaitu. Lasturreko aterpetxean igaroko dugu asteburua Soraluzeko haur eta gaztetxoak. Eta izen ematea zabalik dago gaurtik hasi eta apirilaren 22ra bitarte, Pil Pilean Euskara Elkartean.

Zirrara berezia sortzen digu guztiori etxetik kanpo lagun artean lo egiteak. Eta Kukumixoko kideok ere desiatzen gaude, horrelako asteburu bat herriko haur eta gaztetxoekin batera igarotzeko. Udaberri festa ederra antolatu dugu. Asteburu berezi bat jolasean eta etxetik kanpo elkarrekin gozatzeko aukera izango dugu bertan.

Maiatzaren 9 eta 10ean izango da eta Lasturreko aterpetxeak emango digu "Ume Gaiztoen festa" ederra antolatzeko aukera.

1.mailatik, 6. mailara bitarteko haur eta gaztetxoek izango dute bertan parte hartzeko aukera. Baina baita herriko gazteek ere, beraiekin bidelagun gisa.

Izen ematea zabalik dago eta Pil Pileanen egin beharko da apirilaren 22rako (hau barne). Izen emate orriak eskolan banatu badira ere, Pil Pileanen bertan ditugu eskuragarri.

Prezioak bereziak ipini ditugu, denon eskuragarri ipini nahiean ekimena. 32€ izango da prezio orokorra, baina merkeago izango dute 28€tan familia beretik kide bat baino gehiago doan kasuetan edota Pil Pileaneko bazkide direnen kasuan. Eta horrez gain, gizarte zerbitzuetako laguntza jasotzen dutenak 20€ ordaindu beharko du matrikula.

Dena den, 50 lagunendako izen emate aukera dago (aterpetxearen muga) eta beraz, izen emateak kopurua gainditzen badu zozketa bidez aukeratuko dira partaideak. Zozketa apirilaren 23an egingo da eta adin aniztasuna kontutan hartuko da berau egiterakoan. Emaitza, mezu bidez jakinaraztearekin batera, orrialde honetan publikatuko dugu apirilaren 23an 20.30etarako.

Zozketarako, izen ematerakoan kide bakoitzeko zenbaki bat banatuko dugu; eta zenbakia izango da web orrialdean publikatuko duguna.

Adin ezberdinetako haur eta gazteak elkarrekin jolastu, ikasi eta gozatzea du helburu asteburupasak. Ume gaizto garela erakutsi eta jolasa elkar harremanen oinarrian kokatu nahi dugu.

Informazio gehiago nahi izanez gero deitu 635707232 telefonora, idatzi euskara@pilpilean.com helbidera edota etorri Pil Pileanera (goizetan 10.00-13.00 eta arratsaldetan 17.00-19.00).

Zatoz gurekin gozatzera! Zoragarria izango da!

Txorro, morro, piko, taio, ke!


Urriaren 23tik 29ra izango da XXXVIII. Natura Astea

Lau hitzaldi eta perretxiko erakusketa antolatu ditu Arkamurka natur elkarteak aurten.

Urtero legez, Arkamurka natur elkarteak Natura Astea antolatu du. Aurtengoa 38.a izango da eta, ohi bezala, hitzaldiek eta perretxiko erakusketak osatuko dute urriaren 23tik 29ra arteko egitaraua.

Hona hemen antolatu dituzten ekitaldiak:

Urriak 23, astelehena

20:15. Hitzaldia: Liquenes: misteriosos testigos silenciosos del tiempo y del espacio... Hizlaria: Felix Maria Garaikoetxea biologoa. Arkamurka Natura Elkartearen egoitzan (Santa Marina 2-2).

Urriak 24, asteartea

20:15. Hitzaldia: Lurra: sasoian dagoen planeta. Hizlaria: Arturo Apraiz, geologiako irakaslea (Geodinamika Saila, EHU). Arkamurka Natura Elkartearen egoitzan (Santa Marina 2-2).

Urriak 25, asteazkena

20:15. Hitzaldia: Kolore, zapore eta usain bereziko iturrien jatorria eta erabilpena. Hizlaria: Vicente Iribar, geologiako irakaslea (Geodinamika Saila, EHU). Arkamurka Natura Elkartearen egoitzan (Santa Marina 2-2).

Urriak 26, osteguna

20:15. Hitzaldia: Iraganeko berotze global bortitzei begira, etorkizuneko klima aurreikusiz. Hizlaria: Beñat Intxauspe ikertzailea Estratigrafia eta Paleontologia sailean (EHU). Arkamurka Natura Elkartearen egoitzan (Santa Marina 2-2).

Urriak 28, larunbata

- Perretxiko sailkatzea, Merkatu plazan. Arkamurka natura elkarteko eta Aranzadi elkarteko partaideen laguntzarekin.

Urriak 29, igandea

Perretxiko erakusketa, Merkatu plazako beheko solairuan. Kontsulta txokoa eta txoko didaktikoa.

Zarauzko inguru naturala erakusketa, Merkatu plazako lehen solairuan.


Presoen eta iheslarien aldeko bertso saioa egingo dute igandean, Egian

Egin Dezagun Bidea dinamikako Egiako taldeak presoen eta iheslarien aldeko bertso saioa antolatu du iganderako. Egia kultur etxeko oholtzara Beñat eta Unai Gaztelumendi, Sustrai Kolina, Arkaitz Estiballes, Miren Amuriza eta Julio Soto bertsolariak igoko dira, eta Iker Iriartek proposatutako gaiei jarriko dizkiete bertsoak. Emanaldia, 18:00etan hasiko da. Txartelak 10 eurotan salgai daude Egiako Beti Boga, Antxuene, Koskon, Katan eta Ilargi tabernetan; Parte Zaharreko Urka-Mendin eta Antiguako Antiguotarrak elkartearen egoitzan.


Espanyol denboraldiko unerik onenean dagoela ohartarazi du Garitanok

Teknikari armaginak badaki bere taldeak dena eman beharko duela Espanyoli aurre egiteko.

Eibarrek Espanyoli egingo dio bisita igande honetan, BBVA Ligako 17. jardunaldiko partidan. Gaizka Garitano armaginen entrenatzaileak neurketari buruz hitz egin du, eta Espanyol sasoi onean dagoela ohartarazi du.Teknikari armaginak badaki bere taldeak dena eman beharko duela Espanyoli aurre egiteko. "Azken lau partidetan hiru garaipen lortu ditu eta denboraldiko unerik onenean dago", adierazi du prentsaurrekoan. Garitanok lau baja ditu hitzordu honetarako. Didac Vila gaixorik dago, Jaime Jimenez lesionatuta eta Rail Albentosa eta Mikel Arruabarrena, zigortuta. Borja Fernandez gipuzkoarren azken fitxaketak ezin izango du partida jokatu, bere nazioarteko baimena ez delako garaiz iritsi. Indiako Atletico Calcutatik dator.

Ustezko hamaikakoak:

Espanyol: Kiko Casilla; Arbilla, Colotto, Alvaro, Fuentes; Lucas Vazquez, Víctor Sanchez, Cañas, Montañes; Sergio Garcia eta Caicedo.

Eibar: Xabi Iruretagoiena; Boveda, Ekiza, Raul Navas, Abraham edo Lillo; Errasti, Dani Garcia; Capa, Manu del Moral, Saul Berjon; eta Piovaccari.

Epailea: Mateu Laoz

Futbol-zelai: Power8 Stadium

Ordua: 19.00


'Jota Jaialdia Tafallan', gaur gauean, ETB1en eta eitb.eus-en

'Oholtzan' saioak Escuela de Jotas Hermanas Flamariqueko ikasleek Rondalla Tafallesarekin batera eskainitako jaialdia eskainiko du 21:00etatik aurrera.

Tafalla Kulturguneko Felipe Gorriti auditorioan grabatutako jota jaialdia eskainiko du gaur ETB1eko 'Oholtzan saioak, Ilaski Serranok gidatuta. Escuela de Jotas Hermanas Flamarique eskolako 50 ikasle inguruk parte hartu zuten jaialdian, eta jotak eta kantu herrikoiak abestu zituzten, Rondalla Tafallesa taldearen musikaz lagunduta. Tafallako jota eskola hau 1973an sortu zen eta azken ia 30 urteetan Carolina Gonzalezek zuzendu du.

'Oholtzan' gaur izango da ikusgai, 21:00etatik aurrera, ETB1en eta eitb.eus-en.


Euskadiko Babes Zibileko Planaren aholku batzordeak bilera egin du

Jaurlaritzak bidalitako oharraren arabera, koronabirusak sortutako egoerari aurre egiteko lehen bilera egin da.

Euskadiko Babes Zibileko Plana (LABI) atzo aktibatu zen. Iñigo Urkullu lehendakaria izan da bileraren buru, eta bertan izan dira Gobernantza Publiko eta Autogobernuko sailburu eta Jaurlaritzaren bozeramaile Josu Erkoreka, Osasun sailburu Nekane Murga, Segurtasun sailburu Estefanía Beltran de Heredia, Gobernuaren Ordezkari Denis Itxaso, hiru lurralde historikoetako Ahaldun Nagusiak, Ramiro Gonzalez, Unai Rementeria eta Markel Olano, eta Eudeleko Presidente Gorka Urtaran.